title: Andy Andreoff

text: Andy Andreoff (s. 17. toukokuuta 1991) on kanadalainen jääkiekkoilija, joka pelaa NHL-seura Tampa Bay Lightningissa. Andreoff on Kingsin varaus kolmannelta kierrokselta.


title: Andy Andreoff

text: Andreoff pelasi viisi kautta vuosina 2007–2012 OHL-joukkue Oshawa Generalsissa. 281 pelaamassaan ottelussa hän teki 18 maalia ja 207 pistettä. Lisäksi hänelle kertyi 312 jäähyminuuttia.


title: Andy Andreoff

text: 13. lokakuuta 2011 Andreoff teki Los Angeles Kingsin kanssa kolmen vuoden tulokassopimuksen. Kings teki kaudeksi 2014–2015 yhden vuoden jatkosopimuksen Andreoffin kanssa.


title: Crackdown

text: Crackdown on Realtime Worldsin kehittämä avoimen pelimaailman toimintaseikkailu/kolmannen persoonan ammuntapeli, joka julkaistiin vuoden 2007 alussa Xbox 360:lle. Pelistä julkaistiin vuonna 2010 jatko-osa, "Crackdown 2" ja kolmas osa on tulossa Xbox Onelle.


title: Crackdown

text: Peli sijoittuu fiktiiviseen Pacific Cityyn. Pelaaja ohjaa Agenttia, jonka tehtävänä on päihittää kolme rikollisjohtajaa ja heidän rikollisjärjestönsä. Pelaaja voi tutkia vapaasti avointa pelimaailmaa ja saa vapaasti valita suoritettavat tehtävänsä. Peli sisältää myös kaksinpelitilan, jota voi pelata Xbox Liven kautta.


title: Crackdown

text: Peli on saanut positiivisen vastaanoton. Sillä on GameRankingsissa keskiarvona 83.35% Metacriticissä 83/100. IGN antoi pelille arvosanaksi 8/10, Eurogamer 9/10, Game Informer 8.5/10 ja GameSpy 4/5.


title: Kuchingin kansainvälinen lentoasema

text: Kuchingin kansainvälinen lentoasema on Malesiassa Kuchingin kaupungin lähellä sijaitseva lentoasema, joka palvelee Sarawakin osavaltion lounaisosan liikennettä. Lentoasema sijaitsee 11 km Kuchingista etelään.


title: Kuchingin kansainvälinen lentoasema

text: Lentoaseman terminaalirakennus on mitoitettu 5 miljoonalle vuosittaiselle matkustajalle ja Kuchingin lentoasema on Malesian neljänneksi vilkkain. Lentosama on Malaysia Airlinesin toissijainen keskus. Vuonna 2010 lentoaseman kautta kulki 3 684 000 matkustajaa ja vuonna 2013 4 871 036 matkustajaa.


title: Kuchingin kansainvälinen lentoasema

text: Sarawakin osavaltiossa on voimassa autonomia maahantulotarkastusten osalta. Kaikkien Sarawakin ulkopuolelta saapuvien tai lähtevien matkustajien, myös muualle Malesiaan suuntautuvilla lennoilla, on kuljettava maahantulotarkastuksen läpi.


title: Hugh Trenchard

text: Hugh Montague Trenchard (3. helmikuuta 1873 – 10. helmikuuta 1956) oli brittiläinen upseeri, jolla oli merkittävä rooli Britannian ilmavoimien perustamisessa.


title: Hugh Trenchard

text:
Trenchard liittyi armeijaan vuonna 1893 ja osallistui sotatoimiin Etelä-Afrikassa ja Nigeriassa. Hän palasi Britanniaan vuonna 1912 ja opiskeli lentämään lentokoneella. Ensimmäisen maailmansodan puhjettua hänet sijoitettiin maavoimien lentojoukkojen johtoon, ensin Englantiin ja myöhemmin Ranskaan. Vuonna 1918 hän organisoi ilmavoimien raskaat pommituslentokoneet. Hänestä tuli Ilmavoimien komentaja ja paroni. Vuonna 1929 Trenchard jäi eläkkeelle ilmavoimista ja siirtyi poliisin palvelukseen, ja vuonna 1936 hän siirtyi yksityiselle sektorille. Samaan aikaan hänestä tuli varakreivi.
Trenchard kehitti 1930-luvun alussa näkemyksen, jonka mukaan ilmahyökkäys olisi paras keino puolustautua mantereelta tulevaa vihollista vastaan. Tähän tarvittaisiin raskaita pommikoneita, jotka tekisivät tuhoisia iskuja mannermaalle. Hän esitti, että tämä oli todellinen Britannian ilmavoimien olemassaolon perusta. Edelleen hän totesi, ettei lentokone ole ase toista lentokonetta vastaan ja että hävittäjävoimat tulisi pitää mahdollisimman pieninä. Teoria ei vastannut lainkaan Britannian ilmavoimien sen hetkistä tilannetta, jossa niillä ei ollut varsinaisia raskaita pommikoneita ennen vuotta 1941. Opilla oli kuitenkin poliittista vaikutusta.


title: Hartausseura

text: Hartausseura tarkoittaa Suomessa sellaista jumalanpalvelusta, joka oli laissa erotettu varsinaisesta jumalanpalveluksesta.


title: Hartausseura

text: Hartausseuraksi katsottiin Suomessa sellainen kokous, jossa oli enemmän osanottajia kuin tavallisessa kotihartaudessa, mutta jota ei silti voitu katsoa yleiseksi jumalanpalvelukseksi.


title: Hartausseura

text: Hartausseuran pitäminen evankelisluterilaisen seurakunnan jäsenten kesken ilman papiston välitöntä johtoa oli luvallista, mutta hartausseuraa ei saanut järjestää sillä ajalla, kun yleinen jumalanpalvelus toimitettiin, paitsi jos tähän oli hankittu erityinen lupa kirkkoherralta.


title: Siniristi (lehti)

text: Siniristi (vuoteen 1933 Tapparamies) oli Suomessa vuosina 1931–1939 ilmestynyt kansallissosialistien aikakauslehti, jota julkaisi Kustannus Oy Vasara. Sen materiaali koostui lähinnä natsi-Saksasta omaksutusta juutalaisvastaisesta propagandasta, jolla ei varsinaisesti ollut yhteyttä Suomeen. Lehden kirjoittajiin lukeutui muun muassa tunnettu suomenruotsalainen natsi Thorvald Oljemark.


title: Siniristi

text: Siniristi voi tarkoittaa jotakin seuraavista:


title: Erik Eriksen

text: Erik Eriksen (20. marraskuuta 1902 – 7. lokakuuta 1972) oli tanskalainen liberaalipoliitikko ja toimi Tanskan pääministerinä lokakuusta 1950 syyskuuhun 1953. Hän johti Tanskan oikeistoliberaalista Venstre-puoluetta 1950–1965. Varsinaiselta ammatiltaan hän oli maanviljelijä.


title: Erik Eriksen

text: Eriksen toimi aktiivisesti Venstren nuorisojärjestössä ja valittiin kansankäräjille vuonna 1935. Hän toimi maatalousministerinä Vilhelm Buhlin hallituksessa 1945 ja Knud Kristensenin hallituksessa 1945–1947.


title: Erik Eriksen

text: Eriksenin ”VK-hallitus” oli vähemmistöhallitus Venstren ja Konservatiivisen kansanpuolueen kesken. Se ehdotti muutoksia maan perustuslakiin, jotka hyväksyttiin kansanäänestyksellä 1953. Vuonna 1952 hallitus sai läpi lain lapsilisästä.


title: Erik Eriksen

text: Eriksenin pääministerikaudella 1950–1953 Venstre lähentyi konservatiiveja niin, että puolueiden niin sanottua VK-yhteistyötä ilmeni sittemmin myös oppositiotilanteessa. 1960-luvulla tämä tiivis suhde kuitenkin vaikeutti Venstren yhteistyötä Radikale Venstre -puolueen kanssa, mikä oli yksi syistä miksi Eriksen erosi Venstren puheenjohtajan paikalta 1965 ja sai seuraajakseen Poul Hartlingin.


title: Erik Eriksen

text: Erikseniä kutsuttiin kotikylänsä mukaan ”Ringen oraakkeliksi”, koska hän oli erityisen taitava muotoilemaan lausuntonsa ympäripyöreiksi ja moniselitteisiksi.


title: Holhouskirja

text: Holhouskirja oli aiemmin Suomessa holhousasioiden rekisteri, jota piti tuomioistuin.


title: Holhouskirja

text: Kaikki oikeuden alaiset holhoustoimet merkittiin sitä varten määrättyjen kaavojen mukaan laadittuun holhouskirjaan, ja kunnan holhouslautakunta sai tästä kappaleen. Kirjaan merkittiin myös kaikki holhoustoimen tarkastusta koskevat toimenpiteet ja muistiinpanot.


title: Holhouskirja

text: Tuomari antoi holhouskirjan nojalla todistuksia siitä, että asianomainen hallitsi itseään ja omaisuuttaan. Tällaisia todistuksia tarvittiin muun muassa elinkeinolupia varten.


title: Holhouskirja

text: Holhouskirjasta oli säännökset vuoden 1898 holhouslaissa, jossa säädettiin holhoustoimesta yleensä.


title: Charlotte Payne-Townshend

text: Charlotte Payne-Townshend (1857–1943) oli irlantilainen feministi ja nationalisti sekä Fabian Societyn jäsen.


title: Charlotte Payne-Townshend

text: Irlantilainen perijätär Payne-Townshend oli Beatrice ja Sidney Webbin ystävä, ja tutustui näiden kautta sekä Fabian Societyyn että kirjailija George Bernard Shawiin. Webbit perustivat London School of Economicsin, ja Payne-Townshend kuului sen johtokuntaan, rahoitti sen kirjastoa ja osallitui järjestylyihin joilla koululle saatiin toimitilat Lontoosta.


title: Charlotte Payne-Townshend

text: Payne-Townshend meni naimisiin George Bernard Shawin kanssa vuonna 1898. Solmiessaan avioliiton he olivat jo 40-vuotiaita. 1930-luvulla pariskunta matkusteli ahkerasti ja kävi Amerikassa, Uudessa Seelannissa, Etelä-Afrikassa ja Japanissa.


title: Dare Vršič

text: Dare Vršič (s. 26. syyskuuta 1984 Maribor) on slovenialainen jalkapalloilija, joka edustaa PrvaLigassa pelaavaa NK Mariboria. Vasenjalkaisen Vršičïn pelipaikka on keskikenttäpelaaja. Hän on pelannut myös Slovenian jalkapallomaajoukkueessa.


title: Dare Vršič

text: Mariborissa syntynyt Vršič on NK Muran kasvatti. Vuodet 2003-2005 hän edusti NK Celjeä, jonka riveissä Vršič saavutti Slovenian cupin voiton. Vuonna 2005 hän siirtyi MSK Zilinaan Slovakian pääsarjaan. Zilina voitti kaudella 2006-2007 Slovakian liigan. 2007 Vršič siirtyi Romaniaan, jossa hän edusti vuodet 2007-2010 FC Timișoaraa käyden välillä lainalla kotimaansa FC Koperissa, jossa hän saavutti PrvaLigan voiton. Vuonna 2011 Vršič palasi kotimaahansa Olimpija Ljubljanan riveihin. Hän pelasi seurassa kaksi kautta. Vuodet 2012-2014 Vršič vietti Itävallan Bundesliigan Austria Wienissä voittaen sarjan kaudella 2012-2013. Vuonna 2014 hän palasi jälleen takaisin Sloveniaan, nyt kotikaupunkinsa NK Mariborin paitaan. Mariborin riveissä Vršič on voittanut PrvaLigan ja Slovenian supercupin. Syksyllä 2014 Maribor selvisi myös Mestareiden liigaan.


title: Dare Vršič

text: Slovenian jalkapallomaajoukkueessa Vršič debytoi vuonna 2007 ja ensimmäinen maaottelumaali syntyi samana vuonna EM-karsintaottelussa Romaniaa vastaan. Vuonna 2011 EM-karsintaottelussa Serbiaa vastaan Vršič laukoi upean osuman vapaapotkusta lähes puolesta kentästä. Viimeisimmän maaottelunsa Vršič pelasi vuonna 2012.


title: The Days

text: The Days on ruotsalaisen DJ Aviciin kappale, joka sisältää brittiläisartisti Robbie Williamsin esittämiä kreditoimattomia sanoituksia. Kappaleen sanoittivat Brandon Flowers, Salem Al Fakir, Avicii sekä Vincent Pontare ja sen tuottivat Avicii, Fakir ja Pontare. Se julkaistiin digitaalisesti ladattavana 3. lokakuuta 2014. Isossa-Britanniassa se olisi tarkoitus julkaista 23. marraskuuta 2014. Se on ensimmäinen single Aviciin tulevalta toiselta, Stories-studioalbumilta.


title: Sampo Ahto

text: Sampo Ilmari Ahto (s. 13. tammikuuta 1938 Helsinki) on suomalainen yleisesikuntaeversti ja sotahistorioitsija.


title: Sampo Ahto

text: Sampo Ahton vanhemmat olivat lääketieteen tohtori Aito Kullervo Ahto ja Terttu Tuulikki Snell. Hän pääsi ylioppilaaksi 1957, opiskeli 46. kadettikurssilla Kadettikoulussa vuosina 1959-1961 ja palveli sen jälkeen opetusupseerina Pohjan Prikaatiissa ja RUKssa. Vuonna 1966 hän suoritti jalkaväen kapteenikurssin Taistelukoulussa. Tämän jälkeen hän toimi toimistoupseerina Sotahistorian laitoksella vuosina 1967-1971 ja sotahistorian opettajana Taistelukoulussa vuosina 1973-1977. Ahtosta tuli kapteeni 1968, majuri 1973 ja everstiluutnantti 1980.


title: Sampo Ahto

text: Ahto valmistui 1973 yleisesikuntaupseeriksi Sotakorkeakoulusta. Hän toimi vuosina 1973–1997 sotahistorian opettajana Taistelukoulussa, Sotakorkeakoulussa, Kadettikoulussa ja Maanpuolustuskorkeakoulussa.


title: Sampo Ahto

text: Ahtolle on myönnetty sekä Suomen Leijonan että Suomen Valkoisen Ruusun 1. luokan ritariristit.


title: Sampo Ahto

text: Ahto sai sotatieteen kunniatohtorin arvon syyskuussa 2013 Maanpuolustuskorkeakoulun ensimmäisessä tohtoripromootiossa.


title: Sampo Ahto

text: Maaliskuussa 2017 kerrottiin, että Ahto oli irtisanottu kadettiupseerien julkaisun Kylkiraudan avustajakunnasta. Irtisanomisen perusteeksi ilmoitettiin lehden kolumnistina toimineen Ahton korkea ikä ja se, että Ahto ei ollut Kylkiraudan edustamalla turvallisuuspoliittisella linjalla. Ahto oli muun muassa kirjoittanut, että suomettuminen ei ollut hävinnyt Suomesta, vaan aiemman itään kumartamisen sijasta Suomi on nykyisin kumartanut länteen. Lisäksi hän oli kyseenalaistanut Krimin niemimaan kuulumisen Ukrainalle.


title: Gaston Eyskens

text: Gaston Eyskens (1. huhtikuuta 1905 – 3. tammikuuta 1988) oli belgialainen kansantaloustieteilijä ja kristillisdemokraattinen poliitikko. Hän toimi Belgian pääministerinä kolmeen otteeseen: 1949–1950, 1958–1961 ja 1968–1973.


title: Gaston Eyskens

text: Eyskens nimitettiin 29 vuoden iässä työministeriön apulaisvaltiosihteeriksi. Toisen maailmansodan jälkeen hän toimi valtiovarainministerinä 1945 ja 1947 ja työskenteli sitten Maailmanpankissa. 1940- ja 1950-lukujen vaihteessa hän toimi lyhyen aikaa pää- ja talousministerinä.


title: Gaston Eyskens

text: Vuonna 1958 Eyskens muodosti hallituksen, jonka vaikeana tehtävänä oli saada Kongon kriisi hallintaan. Laman takia hallitus joutui myös kiristämään maan taloutta, mikä yhdessä ranskan- ja flaaminkielisten väestönosien välisten kiistojen kanssa johti mielenosoituksiin ja lakkoihin. Keväällä 1961 kristillis-sosiaalinen puolue hävisi vaalit ja vetäytyi oppositioon Théo Lefèvren kokoomushallituksen tieltä.


title: Gaston Eyskens

text: Gaston Eyskensin poika Mark Eyskens oli Belgian pääministerinä vuoden 1981 huhtikuusta joulukuuhun.


title: NK Celje

text: Nogometni Klub Celje on slovenialainen jalkapalloseura maan kolmanneksi suurimmasta kaupungista Celjestä. Seura pelaa kaudella 2014-15 maan korkeimmalla sarjatasolla PrvaLigassa. Yhdessä NK Mariborin ja ND Gorican kanssa Celje on ainoa joukkue, joka on pelannut PrvaLigan jokaisella kaudella sen alusta 1991 lähtien. Seura pelaa kotiottelunsa 13 000 henkeä vievällä Arena Petrolilla.


title: NK Celje

text: NK Celje perustettiin vuonna 1919 nimellä SK Celje. Toisen maailmansodan jälkeen seura muutti nimensä NK Kladivariksi. Kaudella 1963-1964 Celje voitti Slovenian mestaruuden. Seura pelasi Kladivar-nimellä vuoteen 1992 asti, jolloin Jugoslaviasta itsenäistynyt slovenialaisseura muutti nimensä Publikumiksi. Publikum selvisi Slovenian cupin finaaleihin vuosina 1993 ja 1995. Molemmat finaalit päättyivät kuitenkin tappioon. Kaudella 2004-2005 Celje onnistui voittamaan Slovenian cupin.


title: NK Celje

text: Eurokentillä Celjen paras saavutus on selviytyminen UEFA Intertoto Cupin lohkovaiheeseen vuonna 1997. Viime vuosina seura on ollut Eurooppa-liigan karsinnoissa.


title: Kantakirjakonsulentti

text: Kantakirjakonsulentti oli aiemmin Suomessa hevoskasvatuksen neuvonta- ja valvontaviranomainen.


title: Kantakirjakonsulentti

text: Valtion palveluksessa oli viisi kantakirjakonsulenttia hevoshoidon edistämistä ja hevosjalostustyön valvomista varten. Suomi oli jaettu konsulenttien kesken viiteen piiriin.


title: Kantakirjakonsulentti

text: Kantakirjakonsulenttien tehtäviin kuului:


title: Veikko Pirilä

text: Veikko Vilho Pirilä (14. lokakuuta 1914 Laihia – 25. elokuuta 1995 Seinäjoki) oli suomalainen opetusneuvos ja Seinäjoella ilmestyvän Ilkka-lehden päätoimittaja. Hän kirjoitti myös vuodesta 1958 alkaen lehteen pakinoita nimimerkillä "Aaretti".


title: Veikko Pirilä

text: Pirilän vanhemmat olivat maanviljelijä Vilho Johannes Pirilä ja Hilma Huikku. Hän pääsi ylioppilaaksi 1933.


title: Veikko Pirilä

text: Pirilä oli Ilkka-lehden toimittajana 1937–1940, toimitussihteerinä 1946-1954 ja päätoimittajana 1958–1980. Hän oli myös välillä Länsi-Suomi-lehden toimittajana 1940–1946 ja Karjalan Maa-lehden päätoimittajana 1954–1958. Pirilä sai opetusneuvoksen arvon 1977.


title: Veikko Pirilä

text: Pirilä oli Etelä-Pohjanmaan maakuntaliiton hallituksen jäsen vuodesta 1960 ja liiton 1. varapuheenjohtaja vuodesta 1975. Hän oli keskustapuolueen valtuuskunnan jäsen vuodesta 1964 ja hallituksen jäsen vuodesta 1968.


title: Juustonvalmistuksen konsulentti

text: Juustonvalmistuksen konsulentti oli aiemmin Suomessa juustonvalmistusta valvonut viranomainen.


title: Juustonvalmistuksen konsulentti

text: Juustonvalmistuksen konsulentin tehtäviin kuului antaa lausuntoja viranomaisille, talous- ja maanviljelysseuroille sekä maatalouden alalla toimivien osuuskuntien liitoille juustonvalmistusta koskevista asioista. Tämän lisäksi hänen tehtäviinsä kuului antaa neuvoja, opetusta ja ohjausta juustonvalmistuksessa seuroille ja liitoille sekä osuuskunnille ja yksityisille. Hänen tuli myös toimia muuten juustonvalmistuksen edistämiseksi. Näiden toimien lisäksi juustonvalmistuksen konsulentti toimi juustonvalmistusharjoittelulaitoksen johtajana sekä järjesti ja ohjasi tietopuolisia juustonvalmistuskursseja sekä tällaiseen kurssiin yhdistettyä koelaitosta.


title: Winston Field

text: Winston Joseph Field MBE (1904–1969) oli rhodesialainen poliitikko, joka toimi Etelä-Rhodesian (nyk. Zimbabwe) pääministerinä 1962–1964.


title: Winston Field

text: Field toimi toiseen maailmansotaan saakka johtotehtävissä Rhodesian tupakkateollisuudessa. Field pyrki Federal Dominion -puolueensa avulla saavuttamaan itsenäisyyden Etelä-Rhodesialle mahdollisimman nopeasti ja luomaan Pohjois-Rhodesian (nyk. Sambia) valkoisten asuttamasta ”kuparivyöksi” kutsutusta alueesta dominio. Puolue suosi apartheid-politiikkaa ja vallan pitämistä ”sivistyneiden ja vastuuntuntoisten” valkoihoisten käsissä. Myöhemmin hän liittyi Rhodesian Front -puolueeseen.


title: Winston Field

text: Fieldin seuraaja pääministerinä vuodesta 1964 alkaen oli Ian Smith.


title: Pikmin (pelisarja)

text: Pikmin on Nintendon kehittämä ja julkaisema reaaliaikainen strategiapelisarja, jonka on suunnitellut Shigeru Miyamoto. Sarjan ensimmäinen osa, "Pikmin" julkaistiin Japanissa 26. lokakuuta 2001. Sarjan viimeisin osa, "Pikmin 3", julkaistiin 13. heinäkuuta 2013. Peleissä ideana on ohjata Pikmin-nimisiä otuksia tekemään erilaisia asioita, kuten keräilemään esineitä ja taistelemaan hirviöitä vastaan, päästäkseen etenemään pelissä. Pelisarjan protagonistina toimii Captain Olimar.


title: Pikmin (pelisarja)

text: Pikministä on tulossa animaatioelokuva, "Pikmin Short Movies", joka koostuu kolmesta lyhytelokuvasta.


title: Borna Ćorić

text: Borna Ćorić (s. 14. marraskuuta 1996 Zagreb) on kroatialainen tennispelaaja. Hän aloitti tenniksen pelaamisen viisivuotiaana. Ćorić on sijoittunut kaksinpelissä parhaimmillaan ATP-listan sijalle 12 marraskuussa 2018.


title: Borna Ćorić

text: Vuonna 2013 Ćorić voitti Yhdysvaltain avointen junioreiden kaksinpelimestaruuden. Heinäkuussa 2014 hän pääsi ensimmäistä kertaa urallaan ATP-turnauksessa puolivälieriin, kun hän voitti Umagin turnauksen toisella kierroksella Horacio Zeballosin. Puolivälierissä hän hävisi Fabio Fogninille kolmessa erässä. Ćorić teki Grand Slam -debyyttinsä ammattilaistasolla Yhdysvaltain avoimissa, jossa hän eteni toiselle kierrokselle voitettuaan maailmanlistan sijalla 27 olleen Lukáš Rosolin. Toisella kierroksella hän hävisi Victor Estrella Burgosille nelieräisen ottelun. Lokakuussa Ćorić voitti maailmanlistan sijalla 13 olleen Ernests Gulbisin Baselin ATP-turnauksen ensimmäisellä kierroksella. Samassa turnauksessa hän voitti myös maailmanlistan sijalla kolme olleen Rafael Nadalin ja pääsi ensimmäistä kertaa urallaan ATP-maailmankiertueella välieriin. Siellä hän hävisi kolmieräisen ottelun David Goffinille.


title: Galaxy Wars

text: Galaxy Wars on Taiton julkaisema shoot 'em up -peli, joka julkaistiin vuonna 1979 kolikkopelinä. Pelissä ideana on tuhota ruudun yläpuolella olevat liikkuvat avaruusalukset ohjaamalla ohjuksia niitä päin. Pelaaja voi ohjata aina yhtä ohjusta kerrallaan. Peli sisältää myös kaksinpelitilan.


title: Sala (täsmennyssivu)

text: Sala voi viitata seuraaviin asioihin:


title: Christian Fouchet

text: Christian Fouchet (17. marraskuuta 1911 Saint-Germain-en-Laye – 11. elokuuta 1974) oli ranskalainen poliitikko ja diplomaatti.


title: Christian Fouchet

text: Toisen maailmansodan aikana Fouchet osallistui Ranskan vastarintaliikkeen toimintaan. Vuonna 1944 hän oli pakolaishallituksen edustajana Moskovassa, seuraavana vuonna Puolassa. Sitten hän toimi Ranskan pääkonsulina Intiassa ennen maan itsenäistymistä. 1950-luvun puolivälissä Fouchet toimi menestyksellisesti Marokon ja Tunisian asioiden ministerinä Pierre Mendès Francen hallituksessa. Fouchet’n toimiessa Ranskan lähettiläänä Kööpenhaminassa Charles de Gaulle kutsui hänet 1961 Euroopan talousyhteisön poliittisiin tehtäviin. Algerian itsenäisyysneuvottelujen aikana Fouchet toimi maassa Ranskan ylikomissaarina. Syksyllä 1962 Fouchet’sta tuli Georges Pompidoun hallituksen tiedotusministeri.


title: Christian Fouchet

text: Vuonna 1967 Fouchet nimitettiin sisäministeriksi, mutta hän joutui eroamaan vuoden 1968 opiskelijalevottomuuksien takia yhdessä oikeusministeri Louis Joxen kanssa. Häntä kritisoitiin muun muassa antamastaan määräyksestä sulkea Pariisin yliopisto, mikä oli aiheuttanut vain lisää levottomuuksia.


title: Mohembo East

text: Mohembo East on kylä Botswanan pohjoisosassa Okavangojoen varrella. Siellä oli vuoden 2011 väestönlaskennan perusteella 550 asukasta. Kylä sijaitsee aivan Namibian rajan tuntumassa.


title: Gudingwa

text: Mohembo East on kylä Botswanan pohjoisosassa Okavangon suiston lähellä. Siellä oli vuoden 2011 väestönlaskennan perusteella 725 asukasta.


title: Sören Kronqvist

text: Sören Kronqvist (s. 13. huhtikuuta 1968) on aktiiviuransa päättänyt suomalainen aitajuoksija. Hän edusti koko uransa ajan IF Nykarlebynejdeniä ja hänen valmentajinaan toimivat Elof Lindblom, Ari Salin, Lars Jönsson, Steve Silvey sekä A. J. Moore. Kalevan kisoista Kronqvist saavutti 400 metrin aitajuoksussa kultaa vuonna 1989 sekä hopeaa vuonna 1990. Lisäksi hän saavutti sisäratojen SM-kisoista 300 metrin aitajuoksusta hopeaa vuonna 1992 sekä pronssia vuonna 1991. Virallisissa kilpailuissa Kronqvist ei ole esiintynyt vuoden 1996 jälkeen.


title: Selangorin lippu

text: Selangorin lippu on Malesian Selangorin osavaltion tunnus. Lippu koostuu neljästä punaisesta ja keltaisesta kentästä, jotka kuvaavat verta ja lihaa. Lipun puolikuu ja tähti kuvaavat islamia.


title: Arturo Frondizi

text: Arturo Frondizi (28. lokakuuta 1908 Paso de los Libres, Argentiina – 18. huhtikuuta 1995 Buenos Aires) oli argentiinalainen poliitikko, asianajaja ja journalisti. Hän toimi Argentiinan presidenttinä 1958–1962.


title: Arturo Frondizi

text: Frondizi valmistui lakimieheksi, toimi asianajajana ja sitten Buenos Airesin yliopiston oikeustieteen professorina vuodesta 1932. Vuoden 1946 vaaleissa hänet valittiin parlamenttiin vasemmistolaisen radikaalipuolueen "Unión Cívica Radical" edustajana. Juan Perónin valtakaudella Frondizi oli toistuvasti vangittuna, mutta hänen arvovaltansa vain kasvoi ja vuonna 1954 hänet valittiin radikaalipuolueen puheenjohtajaksi. Perónin kukistuttua 1955 tilanne oli pitkään sekava, ja Frondizi valittiin 1958 presidentiksi Pedro Eugenio Aramburun jälkeen sekä monien upseerien että entisten peronistien tuella. Vuoden 1962 presidentinvaaleissa tilanne oli kääntynyt päinvastaiseksi: Frondizin saatua eniten ääniä sotilaat syyttivät häntä vaalivilpistä ja eristivät hänet eräälle Río de la Platan saarelle.


title: Arturo Frondizi

text: Frondizin valtakautta leimasi konservatiivien ja upseerien lisääntyvä vaikutus Argentiinan sisä- ja ulkopolitiikkaan, jotka vuonna 1959 johtivat levottomuuksiin. Sen jälkeen hänen "developmentalismiksi" kutsuttu politiikkansa sai suosiota maan suuren keskiluokan parissa taloudellisen tilanteen paranemisen myötä.


title: Sabahin lippu

text: Sabah lippu on Malesian Sabahin osavaltion tunnus. Lippu koostuu zirkoninsinisestä, valkoisesta ja punaisesta raidasta. Nurkkakulman neliössä on kuvattuna Malesian korkein vuori Mount Kinabalu.


title: Mika Ryynänen

text: Mika Johannes Ryynänen (s. 17. tammikuuta 1969) on aktiiviuransa päättänyt suomalainen keskimatkojen juoksija. Hän edusti koko uransa ajan Helsingin Kisa-Veikkoja ja hänen valmentajanaan toimi Tero Selvinen. Kalevan kisoista Ryynänen saavutti hopeaa 1 500 metrin juoksussa vuonna 1990. Lisäksi hän oli viestijuoksun SM-kisoissa mukana voittamassa 4 x 400 metrin viestijuoksun kultaa vuonna 1994 sekä 4 x 800 metrin viestijuoksussa kultaa vuonna 1992, hopeaa vuonna 1991 ja pronssia vuonna 1989. Virallisissa kilpailuissa hän ei ole esiintynyt vuoden 2000 jälkeen.


title: Keijo Kumpulainen

text: Keijo Tapani Kumpulainen (s. 27. marraskuuta 1963 Pihtipudas) on aktiiviuransa päättänyt suomalainen keskimatkojen juoksija. Hän edusti vuodesta 1989 lähtien Turun Weikkoja ja vastasi itse omasta valmennuksestaan. Kalevan kisoista Kumpulainen saavutti pronssia 1 500 metrin juoksussa vuonna 1990. Lisäksi hän oli viestijuoksun SM-kisoissa mukana voittamassa 4 x 1 500 metrin viestijuoksusta kultaa vuonna 1992 sekä pronssia vuonna 1990. Virallisissa kilpailuissa hän ei ole esiintynyt vuoden 1993 jälkeen.


title: Kansalaiskirja

text: Kansalaiskirja oli aiemmin Suomessa viranomaisen toimituskirja, jolla myönnettiin henkilölle Suomen kansalaisoikeudet.


title: Kansalaiskirja

text: Jos hakija ei ollut aiemmin Suomen kansalainen eikä nauttinut Suomessa turvapaikkaoikeutta, kansalaiskirjasta oli maksettava leimaveroa, joka riippui hakijan tuloista ja varallisuudesta.


title: Uxbridge (Lontoo)

text: Uxbridge on kaupunginosa Lontoon länsilaidalla, noin 24 km länteen Charing Crossin asemasta. Se on aikaisemmin ollut oma itsenäinen kaupunkinsa. Se syntyi paikkaan jossa Lontoosta Oxfordiin menevä tie ylitti Colne-joen. Vuoden 1965 kuntauudistuksessa siitä tuli osa London Borough of Hillingdonia.


title: Luonnonsuojeluvalvoja

text: Luonnonsuojeluvalvoja oli aiemmin Suomessa valtion viranomainen, jonka tehtävänä oli edistää luonnonsuojelua Suomessa.


title: Luonnonsuojeluvalvoja

text: Luonnonsuojeluvalvoja oli johtosääntönsä mukaan toiminnassaan lähinnä maatalousministeriön alainen, ja ministeriö määräsi luonnonsuojeluvalvojan toimipaikan. Luonnonsuojeluvalvoja sai toimestaan vuotuisen palkkion.


title: Luonnonsuojeluvalvoja

text: Luonnonsuojeluvalvojan tuli edistää luonnonsuojelulain mukaista luonnonsuojelutoimintaa ja ylläpitää tarkoituksenmukaista yhteistoimintaa valtion ja yksityisluontoisen luonnonsuojelutoiminnan välillä.


title: Luonnonsuojeluvalvoja

text: Luonnonsuojeluvalvojan tuli erityisesti tehdä virkamatkoja sekä perehtyä luonnonsuojelutarkoituksessa rauhoitettaviin alueisiin ja luonnon muistomerkkeihin, eläin- ja kasvilajien tilaan sekä yleiseen luonnonsuojelutilanteeseen maan eri osissa. Hänen tuli tarpeen vaatiessa tehdä valtioneuvostolle, maaherroille tai virastoille ehdotuksia luonnonsuojelun toimenpiteiksi.


title: Luonnonsuojeluvalvoja

text: Luonnonsuojeluvalvoja antoi myös yksityisille maanomistajille tarpeellista opastusta ja neuvoja luonnonsuojelukysymyksissä erityisesti silloin, kun kysymyksessä olivat yksityisluontoisten luonnonsuojelualueiden perustaminen ja yksityisten mailla olevien luonnon muistomerkkien rauhoittaminen. Luonnonsuojeluvalvojan tuli myös yleensä harjoittaa tiedottamistoimintaa luonnonsuojelun hyväksi sekä antaa ministeriöille, maaherroille ja muille viranomaisille lausuntoja luonnonsuojeluasioissa.


title: Jekaterina Furtseva

text: Jekaterina Aleksejevna Furtseva (, 7. joulukuuta 1910 – 24. lokakuuta 1974) oli neuvostoliittolainen poliitikko. Hän nousi ensimmäisenä naisena Neuvostoliiton kommunistisen puolueen keskuskomitean politbyroon pysyväksi jäseneksi. Jelena Stasova oli ollut ennen häntä politbyroon tilapäisenä jäsenenä lyhyen aikaa vuonna 1919. Kolmas nainen politbyroossa oli Galina Semjonova aivan Neuvostoliiton loppuaikoina 1990–1991. Furtseva toimi Neuvostoliiton kulttuuriministerinä 1960–1974.


title: Jekaterina Furtseva

text: Furtseva työskenteli nuoruudessaan kutojana moskovalaisessa tekstiilitehtaassa. Hän liittyi kommunistisen nuorisoliiton Komsomolin jäseneksi 1924 ja kommunistipuolueen (NKP) jäseneksi 1930. Hän työskenteli sitten eri puolilla maata nuorisoliiton tehtävissä ja suoritti niiden ohessa siviili-ilmailuakatemian korkeimman kurssin ja opiskeli myös kemiaa. Vuonna 1939 Furtsevasta tuli Moskovan kaupungin propagandapäällikkö ja aluesihteeri. NKP:n 19. edustajakokouksessa 1952 Furtseva valittiin keskuskomitean jäseneksi ja hän toimi 1956–1960 sen sihteerinä ja kuului 1957–1961 sen puhemiesneuvostoon eli politbyroohon.


title: Jekaterina Furtseva

text: Furtseva syrjäytettiin politbyroosta sen jälkeen kun KGB oli kuunnellut hänen kritisoivan Nikita Hruštševia puhelinkeskustelussa. Hän yritti itsemurhaa, mutta sai erheensä anteeksi ja nimitettiin kulttuuriministeriksi vuonna 1960.


title: Jekaterina Furtseva

text: Kulttuuriministerinä Furtseva ohjaili erityisesti teatterin ja elokuvan tekijöitä ja otti huhujen mukaan pieniä lahjuksia ulkomaille haluavilta neuvostotaiteilijoilta. Vuonna 1973 hän jäi kiinni taloudellisista epäselvyyksistä, ilmeisesti datšansa rakentamisesta osittain valtion varoin, minkä jälkeen hänen väitetään tehneen itsemurhan välttyäkseen asian selvittelyltä. Viralliseksi kuolinsyyksi ilmoitettiin sydänkohtaus.


title: Mounir Anastas

text: Mounir Anastas (s. 1963 Betlehem) on palestiinalainen säveltäjä, joka on asunut Ranskassa vuodesta 1981. Hän opiskeli lapsena pianonsoittoa Betlehemissä ja myöhemmin kontrapunktia ja harmoniaa Pariisissa. Hän osallistui 1980-luvun jälkipuoliskolla Iannis Xenakisin seminaareihin Pariisissa, ja hän opiskeli myös kognitiivista musiikkipsykologiaa Steven McAdamsin johdolla IRCAM:n "Centre National des Recherches Scientifiques'ssa" (1987–91). Hän osallistui mestarikursseille, joita pitivät Pierre Boulez, Elliott Carter, Franco Donatoni, Olivier Messiaen, Luigi Nono ja Tōru Takemitsu.


title: Mounir Anastas

text: Anastasilta ovat tilanneet teoksia muiden muassa Kreikan kulttuuriministeriö, Radio France ja UNESCO. Hänen musiikkiaan on esitetty Palestiinan ja Ranskan lisäksi myös Saksassa, Israelissa, Alankomaissa ja Venezuelassa. Vuonna 2000 Anastasista tuli UNESCO:n Palestiinan-delegaation kulttuurineuvonantaja. Hän on myös toiminut opetustehtävissä Ranskassa ja luennoinut paitsi Ranskassa, myös Belgiassa, Alankomaissa ja Palestiinassa.


title: Mounir Anastas

text: Anastasin kustantaja on Opus Centrum. Hänen tuotantonsa käsittää pääasiassa kamarimusiikkia, mutta hän on lisäksi säveltänyt muun muassa elektroakustisia teoksia ja pianokappaleita.


title: Henri Tamminen

text: Henri Tamminen (s. 22. huhtikuuta 1993 Espoo) on suomalainen jääkiekkoilija, joka pelaa Mestis-joukkue Kiekko-Vantaassa. Hän on pelipaikaltaan oikea laitahyökkääjä ja laukoo oikealta.


title: Henri Tamminen

text: Tamminen on Jäähongan kasvatti. Hän siirtyi C-juniori-ikäisenä Espoo Bluesiin kaudeksi 2008–2009, jolloin Tamminen toimi seuran C-nuorten varakapteenina, kuten myös B-nuorissa seuraavalla kaudella 2009–2010. Kauden 2010–2011 päätteeksi hän voitti B-nuorten Suomenmestaruuden. Kaudeksi 2012–2013 Tamminen siirtyi Helsingin IFK:n A-nuoriin, joiden toiseksi paras maalintekijä hän oli 13 osumallaan Miro-Pekka Saarelaisen jälkeen. Tamminen edusti joukkuetta kauden aikana myös Junior Club World Cupissa.


title: Henri Tamminen

text: Kesäkuussa 2013 Tamminen siirtyi HIFK:n SM-liigajoukkueen lainapelaajana try-outille Mestis-joukkue KooKoohon. Elokuun lopulla hän sai sinne jatkosopimuksen kaudeksi 2013–2014. Tamminen pelasi varsin lupaavan harjoituskauden ja runkosarjan alun, mutta hän putosi kauden edetessä kuitenkin lopulta KooKoon kokoonpanon ulkopuolelle. Tamminen palasi joulukuussa 2013 hetkeksi HIFK:n A-nuorten vahvuuteen, josta hän siirtyi tammikuussa 2014 kuukauden loppuun asti kestäneellä lainasopimuksella Lempäälän Kisaan. Tämän jälkeen Tammisen sopimusta jatkettiin kauden loppuun. Hän vakiinnutti loppukaudella LeKissä paikkansa lähinnä alempien ketjujen puolustavassa roolissa onnistuen siinä suhteellisen hyvin. Yhteensä Tammisen tulokaskausi Mestiksessä toi 29 runkosarjaottelussa tehot 2+3=5.


title: Henri Tamminen

text: Alkukauden 2014–2015 Tamminen vietti lähinnä lainalla Mestis-joukkue Kiekko-Vantaassa. Hän teki HIFK:ssa SM-liigadebyyttinsä 28. lokakuuta 2014 vieraissa Porin Ässiä vastaan. Tamminen sai ottelussa jääaikaa 9.32 minuuttia. Tamminen vakiinnutti loppukaudesta paikkansa HIFK:n liigajoukkueessa ja pelasi 14 runkosarja-, seitsemän playoff- ja yhden Mestarien liigan ottelun jääden ilman tehopisteitä. Kaudella 2015–2016 hän avasi maalitilinsä SM-liigassa. Tamminen teki liigauransa avausmaalin 24. syyskuuta 2015 Turun Palloseuraa vastaan. Hänen osumansa jäi HIFK:n 4–2-voittoon päättyneen ottelun ratkaisumaaliksi. Heikki Riihiranta valitsi Tammisen ottelun Alumnien tähtien ykköstähdeksi. Kaikkiaan hän pelasi kauden aikana SM-liigassa 26 runkosarja- ja kaksi playoff-ottelua tehopistein 3+1=4 sekä CHL:ssä kuusi ottelua ilman tehopisteitä. Tamminen voitti kauden päätteksi SM-hopeaa. Hän pelasi kauden aikana myös yhdeksän ottelua lainalla Kiekko-Vantaassa.


title: Henri Tamminen

text: Kaudella 2016–2017 Tamminen pelasi SM-liigassa 37 runkosarja- ja kolme playoff-ottelua tehopistein 4+2=6. Toukokuussa 2017 hän teki HIFK:n kanssa vuoden mittaisen jatkosopimuksen. Kaudella 2017–2018 Tamminen kärsi loukkaantumisista, jäi pieneen rooliin ja pelasi vain 23 runkosarja- ja yhden playoff-ottelun tehden yhden maalin. Mestarien liigassa hän onnistui tekemään kuudessa ottelussa tehot 3+1=4. Tamminen voitti kauden päätteeksi SM-pronssia.


title: Henri Tamminen

text: Tamminen siirtyi kaudeksi 2018–2019 1+1-vuotisella sopimuksella JYPiin. Hän pelasi viisi runkosarja- ja yhden CHL-ottelua sekä lainalla Mestis-joukkue KeuPa HT:ssä kolme runkosarja- ja kaksi Suomen Cupin ottelua, kunnes JYP purki Tammisen sopimuksen marraskuussa 2018, kun hänelle ei löytynyt joukkueesta sopivaa roolia. Reilu viikkoa myöhemmin Tamminen palasi aiempaan seuraansa, Mestis-joukkue Kiekko-Vantaan riveihin loppukauden sopimuksella.


title: Henri Tamminen

text: Tamminen on pelannut kolme poikien maaottelua.


title: Opettajaneuvosto

text: Opettajaneuvosto oli aiemmin Suomessa toimielin, joka edusti oppikoulujen ja kansanopetuslaitosten opettajia valtionhallinnossa.


title: Opettajaneuvosto

text: Opettajaneuvostosta vuonna 1924 annetussa asetuksessa säädettiin, että oppikoulujen ja kansanopetuslaitosten opettajia edusti heidän valitsemansa opettajaneuvosto, joka kokoontui joka toinen vuosi Helsinkiin enintään viiden päivän ajaksi kouluhallituksen kutsusta ja sen määräämänä päivänä. Mikäli kouluhallitus hankki opetusministeriön suostumuksen, kouluhallitus saattoi kutsua opettajaneuvoston tai jonkin sen osaston koolle myös muina aikoina.


title: Opettajaneuvosto

text: Opettajaneuvoston edustajat valittiin neljäksi vuodeksi kerrallaan.


title: Opettajaneuvosto

text: Opettajaneuvostossa oli kolme osastoa, joista suomenkielisten oppikoulujen opettajien valitsemat edustajat muodostivat yhden osaston, suomenkielisten kansanopetuslaitosten opettajien edustajat toisen osaston, ja ruotsinkielisten oppikoulujen ja kansanopetuslaitosten opettajien edustajat muodostivat kolmannen osaston. Osastot saattoivat toimia myös jaostoittain.


title: Opettajaneuvosto

text: Opettajaneuvoston osastot kokoontuivat erikseen, mutta kaksi tai kolme osastoa saattoivat pitää myös yhteisiä kokouksia. Osastojen puheenjohtajina toimivat kouluhallituksen määräämät kouluneuvokset. Osastot järjestivät työnsä itse. Kouluhallituksen ylijohtajilla ja jäsenillä oli kokouksissa puhevalta mutta ei äänivaltaa.


title: Opettajaneuvosto

text: Opettajaneuvosto ja sen osastot antoivat lausuntoja niistä asioista, joista kouluhallitus pyysi. Sen lisäksi opettajaneuvostolla, sen osastolla tai jaostolla oli oikeus tehdä valtioneuvostolle ja kouluhallitukselle esityksiä kysymyksistä, jotka koskivat opetus- ja kasvatustoimea tai hallitukselle esityksiä kysymyksistä, jotka koskivat opettajien taloudellista tai oikeudellista asemaa. Tarpeen vaatiessa kouluhallitus sai, hankittuaan siihen opetusministeriön suostumuksen, kutsua kuuromykkäin- ja sokeainkoulujen opettajien edustajia neuvottelemaan mainituista kysymyksistä.


title: Opettajaneuvosto

text: Suomenkielisten oppikoulujen opettajien edustajanvaaleihin olivat oikeutettuja ottamaan osaa valtion suomenkielisten oppikoulujen opettajat, joilla oli valta- tai virkavahvistuskirja virkaansa sekä heihin verrattavat opettajat ja myös yksityisoppikoulujen vakinaiset, muodollisesti pätevät opettajat.


title: Opettajaneuvosto

text: Suomenkielisten kansanopetuslaitosten opettajien edustajanvaaleihin olivat oikeutettuja ottamaan osaa suomenkielisten kansakouluseminaarien opettajat, joilla oli valta- tai virkavahvistuskirja virkaansa taikka jotka suorittivat koepalvelusta, virkakelpoiset ja virantoimituksessa olevat kansakoulunopettajat sekä kansanopistojen ja työväenopistojen vakinaiset opettajat.


title: Opettajaneuvosto

text: Opettajaneuvoston ruotsinkielisen osaston vaaleihin olivat oikeutettuja ottamaan osaa ruotsinkielisten opetuslaitosten opettajat.


title: Texas Legends

text: Texas Legends on koripalloseura Texasin Friscosta. Se pelaa D-liigassa ja toimii NBA-seura Dallas Mavericksin farmijoukkueena.


title: Nelly Kärkkäinen

text: Nelly Juulia Kärkkäinen (ent. Hristova, s. 22. elokuuta 1980 Helsinki) on suomalainen näyttelijä ja ravintoloitsija. Kärkkäinen valmistui teatteritaiteen maisteriksi Teatterikorkeakoulusta vuonna 2004.


title: Nelly Kärkkäinen

text: Kärkkäinen on näytellyt muun muassa Helsingin Kaupunginteatterissa ja Teatteri Jurkassa. Lisäksi hän näytteli Ninni Luotolan roolia draamasarjassa "Kotikatu" vuosina 2004–2012.


title: Nelly Kärkkäinen

text: Näyttelijäntöidensä lisäksi Kärkkäinen on Helsingin Uunisaaressa sijaitsevan ravintola Uunisaaren omistaja ja ravintoloitsija.


title: Japanin kiinalaiset

text: Japanin kiinalaiset ovat Japanissa asuvia kiinalaisia, joiden tausta on Taiwanissa tai Kiinan mannermaalla. Vuonna 2001 näiden maiden kansalaisia oli Japanissa yhteensä 381 225. Lukuun ei kuulu Japanin kansalaisuuden saaneet henkilöt.


title: Japanin kiinalaiset

text: Ensimmäiset kiinalaiset Japanissa olivat lähinnä kiinalaisten hallitsijoiden sinne lähettämiä lähetystöjä. 500-luvulla Japanin hallitsijat pyrkivät edistämään buddhalaisuutta massaan ja tämän takia maahan muutti suuri joukko kiinalaisia ja korealaisia. Japanin yhdistyttyä Yamato-kaudella kiinalaisia oppineita, jotka asettuivat pääkaupunki Kioton alueelle. Tang-dynastian rappeutumisen myötä 800-luvulla tulijoiden määrä kuitenkin laski ja maahan jo tulleet sulautuivat japanilaiseen valtaväestöön.


title: Japanin kiinalaiset

text: Myöhemmin Japaniin muuttaneet kiinalaiset olivat pikemminkin kauppiaita kuin oppineita. Ming- ja Qing-dynastioiden aikana kaupankäynti japanilaisten kanssa oli kielletty, mutta kiinalaiset ja japanilaiset merirosvot kävivät silti kauppaa. Tokugawa-shōgunaatin alkuaikoina Nagasakiin muodostui pieni kiinalaisten kauppiaiden yhteisö. Tokugawa-shōgunaatti alkoi rajoittaa kaupankäyntiä ulkomaiden kanssa vuodesta 1639 lähtien ja kiinalaisten oikeuksia asua Japanissa alettiin vähitellen rajoittaa. Vuonna 1688 kiinalaiset rajattiin ghettoon ja vapaa liikkuminen kaupungissa kiellettiin. Nämä rajoitukset poistuivat vasta 1800-luvulla.


title: Japanin kiinalaiset

text: Vuonna 1858 Japani suostui avaamaan satamiaan länsimaiden kauppiaille. Vastaavaa sopimusta ei tehty Kiinan kanssa, mutta tämä ei estänyt kiinalaisia hyödyntämästä satamien avautumista. Kiinan–Japanin sodan puhjettua vuonna 1894 suuri osa kiinalaisista muutti kuitenkin takaisin Kiinaan. Japani voitti sodan ja liitti itseensä Taiwanin saaren. Sodan jälkeen Taiwanista ja jälleen Kiinan mannermaalta alkoi muuttaa siirtolaisia Japaniin, mikä käänsi kiinalaisten määrän nousuun. Suuren Kantōn maanjäristyksen jälkeen levisi huhu, jonka mukaan joku ulkomaalainen oli myrkyttänyt paikallisen kaivon. Väkijoukot vainosivat tästä syystä paikallisia kiinalaisia ja korealaisia. Maanjäristys myös tuhosi Jokohaman kiinalaiskaupunginosan.


title: Japanin kiinalaiset

text: Toisen maailmansodan aikana Japanissa asui noin 20 000 kiinalaista. Sodan jälkeen vuonna 1948 määrä oli noussut 36 932:een. Heistä noin 40 prosenttia oli peräisin Taiwanista. Taiwanilaisten muutto maahan jatkui 1950-luvulta 1970-luvulle. Heitä tuli maahan opiskelijoina ja valmistuttuaan suuri osa jäi Japaniin töihin. Muutto Kiinasta sen sijaan vähentyi merkittävästi. Japani ei tunnustanut Kiinan kommunisteja vaan piti Taiwania hallinneita kansallismielisiä sen oikeina vallanpitäjinä. 1970-luvun alussa maassa asui noin 50 000 kiinalaista.


title: Japanin kiinalaiset

text: Vuoteen 2001 mennessä kiinalaisten määrä oli moninkertaistunut lukuun 381 225. Tähän on vaikuttanut Japanin 1980-luvun talouskasvu ja siitä seurannut työvoiman puute. Lukuun kuuluu kuitenkin vain Kiinan tai Taiwanin kansalaisuuden omaavat henkilöt. Henkilöt jotka ovat jo saaneet Japanin kansalaisuuden eivät kuulu tähän lukuun. Lisäksi arvioiden mukaan Japanissa on noin 40 000 kiinalaistaustaista laitonta siirtolaista. Nykyisin lähes puolet maan kiinalaisista asuu Tokiossa tai sen metropolialueella. Myös Osakassa ja Kobessa on suurehkot kiinalaisyhteisöt.


title: Japanin kiinalaiset

text: Suurin osa Japanin kiinalaisista pystyy lukemaan ja kirjoittamaan sekä japania, että kiinaa. Nuorempi sukupolvi osaa puhua paremmin japania kuin kiinaa. Vanhemmat sukupolvet puhuvat kiinaa alueellisilla murteilla, kuten esimerkiksi kantoninkiinalla. Puhuessaan jotain muuta murretta puhuvien kiinalaisten kanssa, kieli vaihtuu useammin japaniksi kuin mandariinikiinaksi. Kiinaksi julkaistaan Japanissa vain muutamaa levikiltään pientä lehteä ja uutiset luetaankin pääasiassa japanilaisista lehdistä. Japanissa on viisi kiinalaista koulua, joissa opetus tapahtuu kiinaksi.


title: Japanin kiinalaiset

text: Kristinusko kiellettiin Japanissa vuonna 1612 ja tehdäkseen selväksi oman uskonnollisen kantansa paikalliset kiinalaiset rakennuttivat useita buddhalaisia temppeleitä Nagasakissa. Myös Konfutselle rakennettiin temppeli vuonna 1647. Kyseinen rakennus vaurioitui toisessa maailmansodassa, mutta se jälleenrakennettiin vuonna 1967 ja 1980. Taolaiselle sodanjumala Guandille rakennettiin temppeli 1870-luvulla Jokohamaan. Sekin vaurioitui sodassa ja jälleenrakennettiin vuonna 1980.


title: Oklahoma City Blue

text: Oklahoma City Blue on koripalloseura Oklahoman Oklahoma Citystä. Se pelaa D-liigassa ja toimii NBA-seura Oklahoma City Thunderin farmijoukkueena.


title: Mitä jää

text: ”Mitä jää” on Kristiina Wheelerin kappale hänen alkuvuodesta 2015 julkaistavalta kolmannelta studioalbumilta. Singlenä kappale julkaistiin 26. syyskuuta 2014. Ensiesityksensä kappale sai kuitenkin jo 17. syyskuuta 2014 Elämä lapselle -konsertissa.


title: Mitä jää

text: Kappaleen ovat säveltäneet ja sanoittaneet Wheelerin itsensä lisäksi Ellen T sekä Erik Nyholm. Wheeler on kertonut kappaleen kertovan läheisen ihmisen menettämisen pelosta ja siitä että pitäisi osata nauttia niistä asioista mitä on.


title: Sean Backman

text: Sean Backman (s. 29. huhtikuuta 1986) on yhdysvaltalainen jääkiekkoilija, joka pelaa AHL-joukkue Ontario Reignissa.


title: Sean Backman

text: Backman pelasi yliopistojääkiekkoa Avon Old Farmsissa Connecticutissa. Backman aloitti junioriuransa pelaamalla vuoden USHL-joukkue Green Bay Gamblersissa, josta hän siirtyi pelaamaan ECACiin Yalen yliopiston joukkueeseen, jossa teki 126 pistettä 122 pelissä nelivuotisen Yale -uransa aikana. Hänet valittiin ECAC:n toiseen tähdistöön vuonna 2009 ja ensimmäiseen tähdistöön vuonna 2010. Hänet valittiin myös NCAA:n toiseen tähdistöön vuonna 2010.


title: Sean Backman

text: Kaudeksi 2010–2011 vapaana agenttina ollut Backman teki 30. maaliskuuta 2010 ensimmäisen ammattilaissopimuksensa Dallas Starsin kanssa. Hän aloitti kauden 2010–2011 pelaamalla farmijoukkue Texas Starsissa. 8. elokuuta 2011 Backman teki New York Islandersin kanssa yhden vuoden kahden suunnan sopimuksen. Hän joutui Islandersissakin pelaamaan farmijoukkueessa, kun esiintyi koko kauden ajan Bridgeport Sound Tigersin paidassa.


title: Sean Backman

text: 21. elokuuta 2013 Backman teki yhden vuoden sopimuksen Los Angeles Kingsin farmiseura Manchester Monarchsin kanssa.


title: Jordan Weal

text: Jordan Weal (s. 15. huhtikuuta 1992) on kanadalainen jääkiekkoilija, joka pelaa NHL-joukkue Philadelphia Flyersin organisaatiossa. Hän on Los Angeles Kingsin kolmannen kierroksen varaus .


title: Jordan Weal

text: Weal pelasi neljä kautta 2008–2012 WHL-joukkue Regina Patsissa, jossa teki 286 pelissä 135 maalia ja yhteensä 385 pistettä. Hän keräsi 186 jäähyminuuttia. Kaudella 2011–2012 hänet nimettiin WHL:n itäiseen tähdistöön.


title: Jordan Weal

text: 18. huhtikuuta 2011 Los Angeles Kings teki Wealin kanssa kolmen vuoden tulokassopimuksen.


title: Perintö (albumi)

text: Perintö on Jukka Kuoppamäen 7. helmikuuta 2014 julkaistu studioalbumi. Levyn teemana on Helsinki, ja sen kappaleet kertovat kotiseudusta, kotoa lähdöstä sekä kotiinpaluusta. Albumi on levytetty Pieni joukko -yhtyeen kanssa, johon kuuluvat pianisti Jussi Liski, basisti Heikki ”Häkä” Virtanen, rumpali Markus Raivio ja kitaristi Miika Kurtakko.


title: Perintö (albumi)

text: Albumi toteutettiin samalla kaavalla kuin edellislevy "Joutukaa sielut". Ensin harjoiteltiin materiaali yhtyeen kanssa, ja pari päivää myöhemmin mentiin studioon, missä kappaleet soitettiin samanaikaisesti yhtyeen kanssa nauhalle. Singlenä julkaistiin kappale ”Hiroshima Baby”.Kuoppamäki: s. 256.


title: Perintö (albumi)

text: Tammikuun lopulla 2014 Kuoppamäki aloitti yhtyeensä kanssa konserttikiertueen, jolla hän esitti uuden levynsä kappaleita sekä vanhoja hittejään.


title: Alx Danielsson

text: Alexander "Alx" Danielsson (s. 1. huhtikuuta 1981 Östersund) on ruotsalainen kilpa-autoilija.


title: Alx Danielsson

text: Danielsson on vuoden 2006 Formula Renault 3.5 -sarjan mestari.


title: Matt Harvey

text: Matthew Edward Harvey (s. 27. maaliskuuta 1989 New London, Connecticut) on yhdysvaltalainen baseballpelaaja. Hän pelaa MLB-liigan New York Metsissä.


title: Matt Harvey

text: Harvey valittiin tähdistöotteluun kaudella 2013, hänen tehtyä debyyttinsä MLB:ssä edellisellä kaudella. Uransa ensimmäisessä ottelussa hän teki uuden seuraennätyksen 11 "strikeout"-palolla.


title: Matt Harvey

text: Harvey oli sivussa koko kauden 2014 loukkaantumisen takia.


Kiskot vievät etelään – levytyksiä vuosilta 1966–1970 on Jukka Kuoppamäen 5. syyskuuta 2014 julkaistu kahden CD-levyn kokoelma-albumi hänen tuotannostaan vuosilta 1966–1970. Albumi sisältää kokonaisuudessaan Kuoppamäen neljä ensimmäistä albumia: "Mitä kansa haluaa" (1966), "Rakkaus on sininen" (1968), "On the Rocks" (1970) ja "Kuoppamäki" (1970). Mukana on myös ainoastaan singlenä julkaistuja kappaleita vuosilta 1968–1969.


title: Japanin korealaiset

text: Japanin korealaiset ovat Japanissa asuvia korealaisia. Rekisteröityneitä korealaisia oli vuonna 1997 yhteensä 645 373. Luku ei sisällä Japanin kansalaisuuden saaneita korealaisia. Suurimmat korealaiskeskittymät Japanissa ovat Osakassa ja Tokiossa.


title: Japanin korealaiset

text: Japanin korealaisista käytetty termi Japanissa on "Zainichi" eli "在日".


title: Japanin korealaiset

text: Suurin osa nykyisistä Japanin korealaisista polveutuu niistä korealaisista, jotka muuttivat Japaniin maan hallitessa Koreaa vuosina 1910–1945. Ensimmäiset muuttajista olivat lähinnä opiskelijoita ja kausityöläisiä. Heidän määränsä nousi nopeasti, vuonna 1911 Japanissa asui 2 527 korealaista, kun taas vuonna 1931 heitä oli jo 311 247. Vuodesta 1939 lähtien Japani alkoi tuoda Koreasta pakkotyöläisiä Japanin kaivoksille ja tehtaille. Vuodesta 1941 lähtien korealaisista miehistä tuli myös asevelvollisia. Tämän myötä korealaisten määrä kasvoi entisestään ja vuonna 1944 heitä oli jo 1 936 843, ja toisen maailmansodan lopussa vuonna 1945 2,4 miljoonaa. Sodan loputtua suuri osa korealaisista palasi nyt japanilaisvallasta vapautuneeseen Koreaan. Vuonna 1948 korealaisia oli Japanissa enää 588 170.


title: Japanin korealaiset

text: Korean jakautuessa Etelä-Koreaan ja Pohjois-Koreaan myös Japanin korealaiset jakautuivat näiden kahden hallinnon kannattajiin. Vaikka suurin osa Japanin korealaisista olikin peräisin Etelä-Korean hallitsemilta alueilta, vasemmistolaisuudella ja kommunismilla oli paljon kannatusta heidän joukossaan ja ylipäätään sodan jälkeisessä Japanissa. "Korealaisten liiga" oli vuonna 1945 perustettu korealaisten järjestö, joka järjesti muun muassa koulutusta koreaksi. Poliittisesti järjestö tuki Pohjois-Koreaa. Vuonna 1948 järjestön toteuttaman koulutuksen puolesta järjestettiin mielenosoituksia Kobessa ja Osakassa, jotka kuitenkin Yhdysvaltojen miehitysjoukot hajottivat. Vuonna 1949 järjestön johtajat pidätettiin ja sen omaisuus takavarikoitiin.


title: Japanin korealaiset

text: Vuonna 1955 perustettiin puolestaan myös Pohjois-Koreaa kannattanut korealainen järjestö Ch'ongryŏn. Järjestö järjesti korealaista koulutusta, jonka tavoitteena oli kuitenkin osaltaan levittää Pohjois-Korean ideologiaa. Japani ja Etelä-Korea solmivat normaalit diplomaattiset suhteet vuonna 1965 ja näin korealaisille tuli mahdolliseksi saada Etelä-Korean kansalaisuus. Tätä ennen korealaisilla ei ollut mitään kansalaisuutta, sillä Japani lakkautti kaikki korealaisten sen siirtomaa-aikana saamat kansalaisuudet. Suurella osalla korealaisista ei edelleenkään ole Japanin kansalaisuutta.


title: Japanin korealaiset

text: Suurin osa Japanin korealaisista puhuu paremmin japania kuin koreaa. Korealaisissa kouluissa käyneet puhuvat jonkin verran myös koreaa. Ensimmäisen sukupolven ollessa vielä elossa saattoi Japanin korealaisten kielestä erottaa murre-erojakin. Esimerkiksi Osakassa puhuttiin Jejun murretta. Korealaiset ovat tavallisesti muita japanilaisia köyhempiä. Ongelmaksi työmarkkinoilla muodostuu syrjintä ja kansalaittomuus. Japanin korealaiset harjoittavat korealaista šamanismia, buddhalaisuutta ja vähemmissä määrin kristinuskoa.


Sininen ja valkoinen – levytyksiä vuosilta 1971–1973 on Jukka Kuoppamäen 5. syyskuuta 2014 julkaistu kahden CD-levyn kokoelma-albumi hänen materiaalistaan vuosilta 1971–1973. Se sisältää kokonaisuudessaan Kuoppamäen albumit "Trubaduurilauluja" (1971), "Love" (1972), "Valtatie" (1972) ja "Lapsuuteni lumijoulu" (1973). Lisäksi sillä on ainoastaan singlenä julkaistuja kappaleita sekä arkistoista löytyneitä, aiemmin julkaisemattomia levytyksiä.


title: Bertha Enwald

text: Bertha Katarina Enwald (10. huhtikuuta 1871 Parikkala – 1. tammikuuta 1957 Huittinen) oli suomalainen arkkitehti ja piirustuksenopettaja. Hän oli neljäs suomalainen arkkitehdiksi valmistunut nainen. Enwald teki kuitenkin suurimman osan elämäntyöstään opettajana, koska 1900-luvun alussa naisarkkitehdin oli vaikea luoda uraa Suomessa.


title: Bertha Enwald

text: Parikkalassa syntynyt Enwald kirjoitti ylioppilaaksi Savonlinnan ruotsalaisesta tyttökoulusta (Fruntimmers-skolan i Nyslott) 1887 ja opiskeli vuodesta 1890 lähtien Helsingissä Polyteknillisen opiston arkkitehtiosastolla. Hänen opiskelutovereitaan olivat Wivi Lönn ja Albertina Östman, jotka kaikki pääsivät kouluun erivapaudella eli niin sanottuina ylimääräisinä oppilaina. Enwald valmistui heistä ensimmäisenä vuonna 1894, ollen samalla Suomen neljäs naisarkkitehti. Häntä ennen tutkinnon olivat suorittaneet Signe Hornborg (1890), Ines Törnvall (1890) ja Signe Lagerborg (1892). Enwald oli myös yksi Euroopan ja mahdollisesti jopa koko maailman ensimmäisistä naisarkkitehdeista, koska Hornborgia pidetään yleisesti ainakin Euroopan ensimmäisenä.


title: Bertha Enwald

text: Valmistumisensa jälkeen Enwald työskenteli aluksi kotikaupungissaan Savonlinnassa sekä myöhemmin Kuopiossa Eskil Hinderssonin ja Leander Ikosen toimistoissa, tehden samalla myös itsenäisiä suunnitelmia. Hän suunnitteli muun muassa apteekkari Nevanderin talon Kuopion Kauppakadulle sekä pienemmän asuintalon Kuningattarenkadulle. Vuonna 1897 Enwald laati Nurmeksen kirkon piirustukset. Ne oli alun perin tehnyt paikallinen rakennusmestari, mutta rakennustöiden aikana kirkkoa jouduttiin muuttamaan ja lopullinen ulkoasu on Enwaldin käsialaa. Vuosina 1898–1900 hän työskenteli Pietarissa suomalaisen Frithiof Mieritzin johtamassa arkkitehtitoimistossa sekä 1900–1901 Tartossa Reinhold Guleken toimistossa. Vuonna 1902 Enwald palasi vielä lyhyeksi aikaa Pietariin, jossa hän oli suunnitellut huviloita Karjalankannakselle sekä myös valvonut niiden rakentamista. Ongelmaksi muodostui rakennusmestareiden väheksyvä suhtautuminen naispuoliseen arkkitehtiin.


title: Bertha Enwald

text: Suomeen palattuaan Enwald päätti vaihtaa ammattia ja kouluttautui Helsingissä piirustuksen- ja käsitöidenopettajaksi. Hän ei ollut tyytyväinen asemaansa arkkitehtitoimistoissa, joissa Enwald joutui lähinnä laatimaan rakennuspiirustuksia, eikä päässyt varsinaisesti toteuttamaan itseään arkkitehtina. Hän ei myöskään tuon ajan asenneilmapiirissä uskaltanut perustaa omaa toimistoa. Valmistuttuaan Helsingin käsityökoulusta vuonna 1904 Enwald muutti Poriin, jossa hän toimi piirustuksenopettajana muun muassa Porin Lyseossa eläkeikäänsä saakka. Harrastuksenaan Enwald piirsi kesähuviloita tuttavilleen ja suunnitteli paikalliselle taidetakomolle erilaisia malleja, muun muassa kynttilänjalkoja sekä tuuliviirejä. Hän teki myös maalauksia, joita on esillä Liperissä sijaitsevassa Enwald-museossa. Se on kotimuseo, joka esittelee Bertha Enwaldin veljen opetusneuvos Brynolf Enwaldin ja tämän puolison Signen virkamieskotia. Eläkepäivänsä Enwald vietti Huittisten Lauttakylässä, jossa asui myös hänen kunnanlääkärinä toiminut toinen veljensä Harald Enwald.


title: Doug McDermott

text: Douglas Richard ”Doug” McDermott (s. 3. tammikuuta 1992 Grand Forks, Pohjois-Dakota) on yhdysvaltalainen koripalloilija. Hän pelaa NBA-liigan Indiana Pacersissä.


title: Doug McDermott

text: McDermott voitti vuonna 2014 parhaalle yliopistopelaajalle vuosittain jaettavan John R. Wooden Awardin. Hän pelasi Creightonin yliopiston joukkueessa, jonka valmentajana toimi hänen isänsä Greg McDermott.


title: Doug McDermott

text: McDermottin varasi NBA:han Denver Nuggets, 11. vuorolla ensimmäisellä kierroksella, mutta hänen pelaajaoikeutensa siirtyivät jo varaustilaisuuspäivänä Chicago Bullsille. Bulls sai osana pelaajakauppaa McDermottin lisäksi Anthony Randolphin, kun Nuggetsiin siirtyivät Gary Harris, Jusuf Nurkić ja toisen kierroksen varausvuoro .


title: Doug McDermott

text:
McDermott pelasi Bullsissa kolmella kaudella. Tulokaskaudella 2014–2015 hänen peliaikansa jäi vähiin, keskiarvo 8,9 minuuttia ottelua kohden 36:n runkosarjaottelun jälkeen. Lisäksi hän pelasi kolme pudotuspeliottelua keskiarvolla 3,3 minuuttia ottelua kohden. Kaudella 2015–2016 hän sai jo paremmin vastuuta, 81 pelattua ottelua ja peliaikaa keskimäärin 23 minuuttia ottelua kohden. 19. helmikuuta 2016 hän ylsi 30:een pisteeseen Bullsin 116–106-kotivoittoon päättyneessä ottelussa Toronto Raptorsia vastaan. 14 näistä pisteistä tuli ottelun viimeisellä neljänneksellä. Myöhemmin keväällä hän pelasi neljä muutakin yli 20:n pisteen ottelua. McDermottin pistekeskiarvoksi koko kaudelta tuli 9,4 pistettä ottelua kohden.
McDermottin alkukautta 2016–2017 haittasi kaksi aivotärähdystä. Näistä jälkimmäinen tuli 12. marraskuuta pelatussa ottelussa Washington Wizardsia vastaan ja piti hänet sivussa liki kuukauden. 15. tammikuuta 2017 hän teki NBA-uransa uudeksi piste-ennätykseksi 31 pistettä Bullsin 108–104-kotivoittoon päättyneessä ottelussa Memphis Grizzliesiä vastaan. Valtaosa pisteistä, 20, tuli ottelun toisella neljänneksellä.


title: Doug McDermott

text: 23. helmikuuta 2017 McDermott siirtyi kesken kauden Oklahoma City Thunderiin osana pelaajakauppaa. Thunder sai hänen lisäkseen Taj Gibsonin ja toisen kierroksen varausvuoron , kun Bullsiin siirtyivät Joffrey Lauvergne, Anthony Morrow ja Cameron Payne. Bullsissa McDermott oli yli kymmenen pisteen keskiarvon vauhdissa, mutta Thunderissa hänen saamansa peliaika ja sen myötä myös pistetehot laskivat. Koko kauden keskiarvoiksi tulivat lopulta 22,8 minuuttia ja 9,0 pistettä ottelua kohden.


title: Doug McDermott

text: 25. syyskuuta 2017, ennen kauden 2017–2018 alkua, McDermott vaihtoi seuraa toisen kerran vuoden sisällä siirryttyään New York Knicksiin osana pelaajakauppaa, jossa Thunder hankki Carmelo Anthonyn. Knicks sai kaupassa McDermottin lisäksi Enes Kanterin ja Thunderin Chicago Bullsilta aiemmin saaman vuoden 2018 toisen kierroksen varausvuoron.


title: Doug McDermott

text: Helmikuussa 2018 McDermott siirtyi kolmen seuran keskinäisissä kaupoissa loppukaudeksi Dallas Mavericksiin.


title: Doug McDermott

text: Heinäkuussa 2018 McDermott solmi sopimuksen Indiana Pacersin kanssa.


title: Lineaarinen yhtälö

text: Lineaarinen yhtälö eli ensimmäisen asteen yhtälö on polynomiyhtälö, jonka jokainen termi on joko vakio tai jokin muuttuja kerrottuna vakiolla. Lineaarisessa yhtälössä ei siis esiinny muuttujaa korotettuna toiseen tai korkeampaan potenssiin tai kerrottuna toisella muuttujalla.


title: Lineaarinen yhtälö

text: Jos lineaarisessa yhtälössä on vain yksi muuttuja tai tuntematon, se voidaan sieventää muotoon formula_1, missä formula_2 on muuttuja ja formula_3 ja formula_4 ovat vakioita. Ellei kerroin "a" ole nolla, tällainen yhtälö voidaan ratkaista aina ja ratkaisu on formula_5. Jos kerroin "a" on nolla, yhtälöllä ei ole ratkaisua, ellei myös "b" ole nolla, jolloin kyseessä on identtinen yhtälö.


title: Lineaarinen yhtälö

text: Kahden muuttujan lineaarisen yhtälön kuvaaja (x,y) -tasossa on suora.


title: Valle Sovero

text: Valle Sovero, vuoteen 1919 Wladimir "Walle" Sofronoff () oli suomalainen kauppias, kauppaneuvos.


title: Valle Sovero

text: V. Soveron isä oli entinen laukkukauppias Ivan Sofronoff, kotoisin Uhtuan Lamminpohjasta ja äiti turkulainen Karolina Lundstedt. Soveron vaimo oli viipurilaisen ravintoloitsijan tytär Hildegard Malmberg.


title: Valle Sovero

text: Sovero opiskeli Rauman alkeiskoulussa, Turun lyseossa ja Helsingin kauppakoulussa. Hän aloitti uransa hoitamassa isänsä kumppaneineen omistama tukkuliikkeen Lehtinen & Sofronoff Oy:n toiminnan. Isän kuoltua hän asettui ainoana elossa olevana lapsena yrityksen johtoon. Hänestä tuli lyhyessä ajassa yksi paikkakunnan johtavista liikemiehistä. Kauppaneuvoksen arvonimen hän sai vuonna 1913.


title: Valle Sovero

text: Sovero oli kaupunginvaltuutettu ja Rauman säästöpankin johtokunnan jäsen. Hän toimi myös Espanjan konsuliagenttina kaupungissa. V. Sovero oli vanhasuomalaisen Länsi-Suomen lehden perustajajäsen ja kuului sen keskeisiin taustahenkilöihin. Hän oli Vienan Karjalaisten liiton, sittemmin Karjalan Sivistysseuran, aktiivinen jäsen.


title: Suomen Aseveljien Työjärjestö

text: Suomen Aseveljien Työjärjestö (SAT) oli Suomessa kommunisminvastaista toimintaa harjoittanut asevelijärjestön salainen organisaatio. Se perustettiin vuoden 1940 Moskovan rauhan jälkeen. Se kytkeytyi toiseen organisaatioon, jatkosodan sytyttyä perustettuun Vapaus, Isänmaa, Aseveljeys -järjestöön (VIA). Julkisen aseveliliikkeen, Suomen Aseveljien Liiton (SAL), rinnalla ne harjoittivat salaista kommunisminvastaista toimintaa pyrkien vaikuttamaan kotirintaman mielialaan. Niiden piirissä toimi työväestön, työnantajien, virkavallan, politiikan ja puolustusvoimain vaikuttajia, muun muassa Keijo Alho, Osmo Kupiainen, Kauko Leiponen, Veikko Loppi, L. Arvi P. Poijärvi ja Jussi Saukkonen. Organisaatioista käytetään yhteisnimitystä SAT-VIA. SAT-VIA loi perustaa vaaran vuosien ja kylmän sodan ajaan kommunisminvastaiselle toiminnalle. Se oli mainettaan porvarillisempi.


title: SAT-VIA

text: SAT-VIA on Suomen Aseveljien Työjärjestöstä (SAT) ja Vapaus, Isänmaa, Aseveljeys -järjestöstä (VIA) käytetty yhteislyhenne.


title: Kagaali (1940-luku)

text: Kagaali oli Suomessa toiminut pieni ryhmittymä, joka pyrki kylmän sodan aikana jarruttamaan kommunismin leviämistä. Sen johdossa oli Keijo Alho ja mukana muun muassa Aito Anto.


title: Anaang

text: Anaang on Nigeriassa Akwa Ibomin osavaltiossa puhuttu nigeriläis-kongolainen kieli. Sitä puhui vuonna 1991 äidinkielenään 1,4 miljoonaa ihmistä. Anaang kuuluu delta-cross-kielten alaryhmään ja on sukua muun muassa efikin, ibibion ja ukwan kielille.


title: Aoba (1926)

text: Aoba () oli keisarillisen Japanin laivaston Aoba-luokan raskas risteilijä toisessa maailmansodassa.


title: Aoba (1926)

text: "Aoba" tilattiin Nagasakista Mitsubishin telakalta. Aluksen köli laskettiin 23. tammikuuta 1924, ja se laskettiin vesille 25. syyskuuta 1926. Alus otettiin palvelukseen 20. syyskuuta 1927.


title: Aoba (1926)

text: Yhdysvaltain laivaston ja maavoimien lentokoneet upottivat aluksen 28. heinäkuuta 1945 Kuressa.


title: Kinugasa (1926)

text: Kinugasa () oli keisarillisen Japanin laivaston Aoba-luokan raskas risteilijä toisessa maailmansodassa.


title: Kinugasa (1926)

text: "Kinugasa" tilattiin Kōbesta Kawasakin telakalta. Aluksen köli laskettiin 24. lokakuuta 1924, ja se laskettiin vesille 24. lokakuuta 1926. Alus otettiin palvelukseen 30. syyskuuta 1927.


title: Kinugasa (1926)

text: Yhdysvaltain laivaston ja merijalkaväen lentokoneet upottivat aluksen 13. marraskuuta 1942 Guadalcanalin taistelussa.


title: Mark Sykes

text: Sir Tatton Benvenuto Mark Sykes, 6. baronetti (16. maaliskuuta 1879 – 16. helmikuuta 1919) oli brittiläinen matkailija, konservatiivipuolueen poliitikko ja diplomaatti, joka tunnetaan erityisesti osuudestaan Lähi-idän asioissa ensimmäisen maailmansodan aikana.


title: Mark Sykes

text: 1916 Sykes ja ranskalainen diplomaatti François Georges-Picot neuvottelivat Sykes–Picot-sopimuksen, jossa Ranska ja Iso-Britannia sopivat Osmanien valtakunnan alueiden jakamisesta Lähi-idässä sodan jälkeen.


title: Mark Sykes

text: Sykes kuoli espanjantautiin 1919. 2000-luvulla Sykesin jälkeläiset antoivat tutkijoille luvan nostaa Sykesin ruumis haudasta, sillä he uskoivat lyijyarkun säästäneen espanjantaudin perimän.


title: Mark Sykes

text: Scott Andersonin mukaan Mark Sykesiä on jälkikäteen syytetty lännen omaksumista tuhoisista poliittisista linjoista Lähi-idässä.


Sähkö- ja elektroniikkalaiteromun kierrätys Suomessa perustuu lainsäädännöllisesti ympäristöministeriön esittelystä valtioneuvoston asetukseen 852/2004. 9. syyskuuta 2004 Helsingissä annettu valtioneuvoston asetus sähkö- ja elektroniikkalaiteromusta perustuu 3. joulukuuta 1993 annettuu jätelakiin (1072/1993) ja 4. helmikuuta 2000 annettuun ympäristösuojelulain (86/2000):n 16 §:n ja 52 §:n 4 momentteihin. Sähkö- ja elektroniikkaromua ei saa sotkea muunlajisiin jätteisiin.


title: Sähkö- ja elektroniikkalaiteromun kierrätys Suomessa

text: SER:a ovat mm. energiansäästölamput, jääkaapit, televisiot, tietokoneet ja pyykinpesukoneet, jotka kuluttaja voi Suomessa kierrättää maksutta, koska jätemaksua on sisällytetty uusien tuotteiden hintaan.


text: Vastuu kierrätyksestä on valmistajilla ja maahantuojilla, jotka perivät kierrätysmaksun uusien laitteiden hinnoissa. Kierrätyspisteinä toimivat muun muassa kunnalliset jäteasemat ja useat kodinkoneliikkeet.


text: Sähkö- ja elektroniikkaromuan keräämistä on laajennettu SER-jäteasemien lisäksi myös elektroniikkaa myyviin vähittäiskauppoihin, jotka keräävät kotitalouksien elektroniikkajätteitä. Toimivia sähkölaitteita kierrätetään siten, että niitä myydään käytettyinä uudelleen käytettäviksi, jolloin niiden elinkaari pitenee.


text: Osa SER:sta erotellaan purkamalla ja murskataan loppu, jota ei voida uudelleen hyödyntää kuin raaka-aineina.


title: Alur

text: Alur on niloottinen kieli, jota puhutaan Kongon demokraattisen tasavallan koillisosassa ja Ugandan luoteisosassa. Se kuuluu luo-kieliryhmään ja on sukua muun muassa luolle ja adholalle.


title: Alur

text: Kongossa aluria puhui vuonna 2001 äidinkielenään ihmistä. Ugandassa asuu vuoden 2002 väestönlaskennan mukaan alurin puhujaa.


title: Petri Hannula

text: Petri Tapani Hannula (s. 20. maaliskuuta 1965) on aktiiviuransa päättänyt suomalainen pikajuoksija. Seuratasolla hän edusti vuodesta 1988 lähtien Karhulan Urheilijoita ja hänen valmentajanaan toimi Ari Väänänen. Kalevan kisoista Hannula saavutti pronssia 100 metrin juoksussa vuonna 1989. Lisäksi hän voitti sisäratojen SM-kisoista pronssia 200 metrin juoksussa vuonna 1990 sekä pronssia 4 x 300 metrin viestijuoksussa vuonna 1988. Yleisen sarjan kilpailuissa Hannula ei ole esiintynyt vuoden 1995 jälkeen, mutta on kilpaillut veteraanien sarjoissa myös sen jälkeen.


title: Jorma Lempinen (kuulantyöntäjä)

text: Jorma Kalevi Lempinen (s. 18. huhtikuuta 1954 Hämeenlinna) on aktiiviuransa päättänyt suomalainen kuulantyöntäjä. Seuratasolla hän edusti vuosina 1973–1981 Kyröskosken Pontta ja vuodesta 1982 lähtien Turun Weikkoja. Hän vastasi itse omasta valmennuksestaan. Kalevan kisoista Lempinen saavutti kuulantyönnöstä hopeaa vuonna 1989 sekä kolme pronssia vuosina 1977, 1980 ja 1987. Lisäksi hän voitti sisäratojen SM-kisoista kuulantyönnön hopeaa vuonna 1982 sekä kolme pronssia vuosina 1983, 1985 ja 1987. Virallisissa kilpailuissa hän ei ole esiintynyt vuoden 1991 jälkeen.


title: Tenryū-luokka

text: Tenryū-luokka () oli keisarillisen Japanin laivaston kahden vuosina 1917-1919 valmistetun aluksen muodostama kevyt risteilijäluokka. Luokkaan piti kuulua kahdeksan alusta, mutta kuuden tilaus peruutettiin ensimmäisen maailmansodan päättyessä. Luokan molemmat alukset tuhoutuivat toisessa maailmansodassa.


title: Tenryū-luokka

text: Luokan alukset olivat keisarillisen Japanin laivaston ensimmäisiä nykyaikaisia keveitä risteilijöitä ja niiden suunnittelu perustui Britannian kuninkaallisen laivaston Arethusa- ja C-luokkien aluksiin. Alusten hankinta oli osa vuoden 1916 laivasto-ohjelmaa ja ne oli suunniteltu hävittäjälaivueiden lippulaivoiksi.


title: Tenryū-luokka

text: Alusten kahden ja puolen tuuman panssarivyö suojasi ainoastaan konehuoneita ja ylsivät hieman vesirajan alapuolelta yläkannelle. Panssarointi koostui tuuman HT-panssarista ja 1,5 tuuman valetusta teräksestä. Kansi oli tuuman paksuinen. Aseistuksena oli neljä yksiputkista 140 millimetrin 50 pituuskaliiperin tyypin 3 tykistä, joista eteen ja taakse pystyttiin ampumaan vain yhdellä tykillä. Keskimmäisten tykkien ampuma-alat rajoittuivat kummallekin kyljelle, koska niitä ei oltu korotettu yliampumisasemiin. Ilmatorjunnan muodosti puolikannelle asennettu 80 millimetrin tyypin 3 tykki. Lisäksi aluksilla oli kaksi kolmen putken patteria torpedoputkia. Kolmiputkiset patterit olivat laivaston ensimmäisiä. Alusten aseistusta täydennettiin 1939 kahdella 13 millimetrin ilmatorjuntakonekiväärillä.


title: Tenryū-luokka

text: Propulsiojärjestelmänä oli kolmiakselinen Brown-Curtis-turbiinimoottorit, joihin oli kytketty kymmenen Kampon-kattilaa. Järjestelmä tuotti akseleihin 51 000 hevosvoimaa, mikä mahdollisti suunnitelmien mukaan 31 solmun nopeuden. Koeajoissa aluksilla saavutettiin 33 solmun huippunopeus. Kattilat oli sijoitettu yhteen pieneen ja kahteen suureen tilaan, joista etummaisessa oli kaksi öljykäyttöistä pientä kattilaa, keskimmäisessä neljä suurta öljykäyttöistä kattilaa ja takimmaisessa kaksi suurta öljykäyttöistä ja kaksi pientä monipolttoainekattilaa. Etummainen konehuone pyöritti laitimmaisia akseleita ja takimmainen keskiakselia. Mitsubishi valmisti propulsiojärjestelmän "Tenryūlle" ja Kawasaki "Tatsutalle". Aluksen tankeissa oli mahdollista kuljettaa 920 tonnia öljyä ja varastoissa 150 tonnia hiiltä. Alus kykeni 10 solmun nopeudella matkaamaan 6 000 merimailia.


title: Maksimi-minimi-lause

text: Maksimi-minimi-lause on analyysin lause, jonka mukaan funktiolla, joka on jatkuva suljetulla välillä on tällä välillä myös pisteet, joissa se saa suurimman (tai pienemmän) arvon kuin muissa välin pisteissä. Toisin sanoen: Jos funktio formula_1 on jatkuva suljetulla välillä formula_2, on olemssa formula_3 ja formula_4 siten, että kaikilla formula_5 pätee formula_6.


title: Kalenjin-kielet

text: Kalenjin-kielet ovat ryhmä Keniassa, Tansaniassa ja Ugandassa asuvien kalenjinien puhumia niloottisia kieliä. Niitä puhuu äidinkielenään yhteensä runsaat viisi miljoonaa ihmistä.


title: Chacal-luokka

text: Chacal-luokka voi tarkoittaa seuraavia:


title: Eugen Gerstenmaier

text: Eugen Karl Albrecht Gerstenmaier (25. elokuuta 1906 Kirchheim unter Teck – 13. maaliskuuta 1986 Bonn) oli saksalainen teologi ja kristillisdemokraattinen poliitikko. Hän toimi Länsi-Saksan liittopäivien puhemiehenä 1954–1969.


title: Eugen Gerstenmaier

text: Gerstenmaier opiskeli filosofiaa, saksan kieltä ja teologiaa Tübingenin yliopistossa, Rostockissa ja Sveitsin Zürichissä. Vuonna 1935 hänestä tuli Theodor Heckelin avustaja Saksan evankelisen kirkon ulkosuhteiden hoidossa. Münchenin konferenssin jälkeen 1938 Gerstenmaier liittyi Kreisaun piiri -nimiseen natsien vastaiseen liikkeeseen. Sodan aikana hän oli kahdesti vangittuna vastarintatoimintansa takia.


title: Eugen Gerstenmaier

text: Sodan jälkeen Gerstenmaier johti Saksan evankelisen kirkon pakolaisaputyötä. Vuonna 1949 hänet valittiin liittopäiville kristillisdemokraattisen CDU:n edustajana. Vuosina 1953–1954 hän toimi liittopäivien ulkoasiainvaliokunnan puheenjohtajana ja vuosina 1954–1969 puhemiehenä.


title: Eugen Gerstenmaier

text: Tammikuun lopussa 1969 Gerstenmaier erosi puhemiehen tehtävästä julkisen kohun takia, joka koski hänelle oikeutetusti kuuluneita korvauksia. Häntä seurasi puhemiehen tehtävässä Kai-Uwe von Hassel.


title: Eugen Gerstenmaier

text: Gerstenmaier toimi aktiivisesti Euroopan yhdentymisen asialla muun muassa Euroopan neuvoston ja Euroopan hiili- ja teräsyhteisön jäsenenä. Hän oli myös puolueensa CDU:n keskeisiä hahmoja ja toimi puolueen puheenjohtajana 1956–1966. Sisäpolitiikassa Gerstenmaier usein vastusti Konrad Adenauerin näkemyksiä ja oli pikemminkin Ludwig Erhardin linjoilla. Vuonna 1959 hän oli mukana toimikunnassa, joka pyysi Erhardia liittopresidenttiehdokkaaksi, mutta tämä kieltäytyi.


title: Eugen Gerstenmaier

text: Bonnissa sijaitseva 29-kerroksinen tornitalo, jonka rakennuttamisessa Gerstenmaier oli aktiivisesti mukana ja jossa jokaisella liittopäivien edustajalla oli työhuone, tunnetaan Gerstenmaierin mukaan lempinimellä "Langer Eugen", ”Pitkä Eugen”. Vuodesta 2006 se on ollut YK:n järjestöjen käytössä.


title: Tenryū (1918)

text: Tenryū () oli Keisarillisen Japanin laivaston Tenryū-luokan kevyt risteilijä toisessa maailmansodassa.


title: Tenryū (1918)

text: Alus tilattiin Yokosukan laivastoarsenaalilta osana vuoden 1916 hankintoja. Sen köli laskettiin 17. toukokuuta 1917 ja alus laskettiin vesille 11. maaliskuuta 1918. Alus otettiin palvelukseen 20. marraskuuta 1919.


title: Tenryū (1918)

text: Palvelukseen otettaessa alus liitettiin Kuren laivastoalueeseen päällikkönään Murase Teijiro. Alus määrättiin 1. joulukuuta 1919 2. laivaston 2. hävittäjälaivueen johtoalukseksi. Se lähti 20. elokuuta 1920 Yokosukasta partiomatkalle Siperian rannikolle yhdessä "Tatsutan" sekä hävittäjälaivueen kanssa ja tehtävänään suojata kahdeksan taistelulaivan laivuetta. Alus palasi Otaruun 7. syyskuuta.


title: Tenryū (1918)

text: Alus sijoitettiin reserviin 20. huhtikuuta 1921 Kuressa ja sen tykkitornin numero 3 eteen asennettiin radiolaitteisto. Yokoo Noriyoshi vastaanotti 1. joulukuuta 1921 aluksen päällikkyyden ja samalla alus liitettiin 1. laivaston 1. hävittäjälaivueeseen. Se lähti 26. kesäkuuta 1922 Koreasta Inchonista partioidakseen Port Arthurin edustalla ja alus saapui 4. heinäkuuta Chinhaeen.


title: Tenryū (1918)

text: Alus siirrettiin 1. joulukuuta 1925 reserviin ja se oli modernisoitavana maaliskuusta 1927 maaliskuuhun 1928, jolloin se varustettiin kolmijalkaisella mastolla. Alus oli 8.-10. syyskuuta 1937 huollettavana Sasebon laivastontelakalla, jolloin sille asennettiin 7,7 millimetrin tyypin 92 ilmatorjuntakonekivääreitä.


title: Tenryū (1918)

text: Auringon noustessa 10. toukokuuta 1938 alus oli yhdessä vara-amiraali Koichi Shiozawan 5. laivaston alusten kanssa tulittamassa Ho-tsuta, Ni-chiniä ja Wu-tungia tukiessaan noin 2 000 Yokosukan, Kuren ja Sasebon erityismaihinnousujoukkojen sotilaan maihinnousua. Saman aikaisesti vesilentokoneiden emälaivojen "Kamoin" ja "Kamikawamarun" lentokoneet pommittivat Xiamenin koillispuolisia siltoja, teitä, losseja ja aluksia. Heikosti varustetut Kiinan 75. divisioonan joukot kärsivät runsaita tappioita joutuen perääntymään asemistaan yöllä 12. toukokuuta.


title: Tenryū (1918)

text: Alukselle asennettiin kaksi 13 millimetrin ilmatorjuntakonekivääriä vuonna 1939. Se oli 28. elokuuta 1941 Trukilla vara-amiraali Inoue Shigeyoshin 4. laivaston 18. hävittäjäviirikössä yhdessä sisaraluksensa "Tatsutan" kanssa.


title: Tenryū (1918)

text: Yhdistetty laivasto vastaanotti 2. joulukuuta 1941 viestin kiivetä Niitaka vuorella, mikä tarkoitti sodan alkamista Yhdysvaltain kanssa 8. joulukuuta Japanin aikaa. Alus lähti 8. joulukuuta Kwajaleinin Roi-Namurista kontra-amiraali Kajioka Sadamichin Wakelle hyökkäämään määrätyn osaston mukana. Osaston muut alukset olivat "Yūbarin" johtama 6. hävittäjälaivue, kaksi maihinnousualusta, sukellusveneidenemälaiva "Jingei" ja kuljetusalukset "Kongomaru" ja "Kinryumaru".


title: Tenryū (1918)

text: Alus oli 11. joulukuuta 30 merimailin päässä Wakelta, kun se joutui yksinäisen Yhdysvaltain merijalkaväen Grumman F4F-3 Wildcat -hävittäjän hyökkäyksen kohteeksi, jolloin viisi merimiestä haavoittui. Lisäksi alus kärsi lieviä vaurioita kahdeksassa eri kohteessa ja muun muassa kolme torpedoa laukaisualustalla numero kolme vaurioitui. Kajioka määräsi samana aamuna maihinnousun epäonnistuttua hyökkäysosaston palaamaan Kwajaleinille, jonne se saapui 13. joulukuuta.


title: Tenryū (1918)

text: Osasto teki uuden yrityksen 21. joulukuuta saatuaan vahvennuksena lentotukialusviirikön, risteilijäviirikön ja niitä suojanneet hävittäjät. Parissa päivässä Wake vallattiin, minkä jälkeen alus palasi sisaraluksensa kanssa Roihin 27. joulukuuta. "Tenryū" lähti 29. joulukuuta Trukille, jonne se saapui 4. tammikuuta 1942. Aluksen perään asennettiin kummallekin laidalle syvyyspomminheitin ja syvyyspommikisko.


title: Tenryū (1918)

text: Alus lähti 20. tammikuuta Trukilta Kaviengille Uuteen Irlantiin yhdessä sisaraluksensa sekä kuljetusalusten "Kinryumarun", "Goyomarun" ja "Azumasanmarun" kanssa, joiden suojana olivat hävittäjät "Kikuzuki", "Uzuki" ja "Yūzuki". Lisäsuojana oli neljä raskasta risteilijää ja vesilentokoneidenemälaiva "Chitose". Kaukosuojana oli vielä neljä lentotukialusta suojueineen. Keskiyöllä 23. tammikuuta kuljetusalukset laskivat maihin 2. Maizurun erityismaihinnousuyksikön kolme komppaniaa, jotka valtasivat Kaviengin lentokentän. "Tenryū" ja "Tatsuta" jäivät Kaviengille vartiolaivoiksi.


title: Tenryū (1918)

text: "Tenryū" lähti 3. helmikuuta Uuteen Britanniaan Gasmatan valtaukseen, mikä saatiin päätökseen 9. helmikuuta. Alus lähti 13. helmikuuta Gasmatalta Trukille, jonne se saapui aamulla 19. helmikuuta. Trukilla aluksen ilmatorjunta-aseistusta piti täydentää, mutta lentoveneen havaittua Yhdysvaltain laivaston osaston alus lähti viirikkönsä sekä 6. risteilijäviirikön "Kinugasan" ja "Kakon" kanssa merelle.


title: Tenryū (1918)

text: Alus palasi 23. helmikuuta vihollista kohtaamatta Trukille, jossa aluksen kaksi etummaisen savuhormin etupuolelle asennettua 13 millimetrin ilmatorjuntakonekivääriä korvattiin kaksiputkisilla 25 millimetrin tyypin 96 tykeillä. Lisäksi aluksen kaksi Yamanouchi tyyppistä 5 senttimetrin kunnialaukauskanuunaa poistettiin. Muutostyöt saatiin päätökseen 27. helmikuuta ja alus lähti 2. maaliskuuta viirikkönsä mukana Trukilta.


title: Tenryū (1918)

text: Alus saapui 5. maaliskuuta Rabauliin, josta se lähti vielä Laeen ja Salamauhun hyökkäävän maihinnousuosaston kanssa merelle. Alus suojasi 8. maaliskuuta maihinnousuja, joiden päätyttyä se poistui alueelta. Alus saapui 9. maaliskuuta viirikkönsä mukana Bougainvilleen ja edelleen 11. maaliskuuta Rabauliin, josta se lähti merelle 14. maaliskuuta. Alus saapui seuraavana päivänä Bukaan, josta matkaa jatkettiin 17. maaliskuuta. Vuorokautta myöhemmin alus oli lähellä Kaviengia Möwen salmessa, josta se jatkoi osaston mukana 26. maaliskuuta Rabauliin saapuen määränpäähänsä vuorokautta myöhemmin.


title: Tenryū (1918)

text: Risteilijät lähtivät Rabaulista merelle 28. maaliskuuta ja ne suojasivat 30. maaliskuuta maihinnousua Shortlandsiin. Seuraavana päivänä alukset suojasivat maihinnousua Kietaan Bougainvilleen. Osasto saapui 1. huhtikuuta Rabauliin, jossa alukset tankattiin ennen poistumista vielä samana päivänä.


title: Tenryū (1918)

text: Alus upposi 18. joulukuuta 1942 Uuden Guinean Madangin edustalla Yhdysvaltain laivaston sukellusveneen "USS Albacoren" torpedoimana.


title: Tenryū (1918)

text: Aluksen päällikköinä olivat:


title: Saunalahti (Viipuri)

text: Saunalahti (, "Zaliv Bannij") on Viipurissa sijaitseva vesialue ja samanniminen entinen suomalainen kaupunginosa.


title: Saunalahti (Viipuri)

text: Saunalahden lahti erottaa toisistaan keskustan länsipuolella sijaitsevat Linnasaaren ja Sorvalin saaret. Kapeaa, osittain umpeen kasvanutta merenlahtea voidaan myös pitää salmena. Sen pohjoisosassa on saaret yhdistävä vanha kivisilta, jonka läheisyyteen valmistui Pietarin radan rakentamisen yhteydessä vuonna 1870 pengeretty rautatiesilta. Kivisilta on antanut nimensä Sorvalin saaren ja mantereen väliselle Kivisillansalmelle. Vuonna 1868 otettiin käytöön lahden eteläosassa sijaitseva maantiesilta, joka on edelleen käytössä. Se yhdistää Sorvalin ja Linnasaaren Neitsytniemen kaupunginosan.


title: Saunalahti (Viipuri)

text: Saunalahden kaupunginosa (nykyiseltä venäläiseltä nimeltään "Severnij", Северный) sijaitsee Linnasaaressa merenlahden pohjoispuolella. Sen varsinainen rakentaminen aloitettiin Monrepos'n kartanon entisille maille Pietarin radan valmistumisen jälkeen 1870-luvulla. Saunalahden kautta oli vanhastaan kulkenut Viipurin ja Turun välinen Suuri rantatie. Alun perin Viipurin maalaiskuntaan kuulunut kaupunginosa muodostui kahdesta alueesta, rautatien pohjoispuolta kutsuttiin Likolammeksi ja eteläpuolta Saunalahdeksi. Vuoden 1898 väestölaskennassa niissä oli yhteensä 525 asukasta. Alueet liitettiin Viipurin kaupunkiin vuonna 1933 ja samalla molemmista alettiin käyttämään nimeä Saunalahti. Kaupunginosassa sijaitsi muun muassa vuonna 1868 perustettu Viipurin Diakonissalaitos, jonka uusi päärakennus valmistui 1931. Saunalahti oli suosittua esikaupunkialuetta, jonka vetovoima perustui edullisiin tonttien hintoihin sekä myös läheisen Monrepos'n puiston sijaintiin.


title: Saunalahti (Viipuri)

text: Vuoden 1930 väestönlaskennassa Saunalahden Viipurin kaupunkiin kuuluvassa osassa oli 211 asukasta, joista 181 oli suomenkielisiä, 10 ruotsinkielisiä ja 20 muunkielisiä. Viipurin maalaiskuntaan kuuluneessa osassa oli 810 asukasta, joista 693 oli suomenkielisiä, 10 ruotsinkielisiä ja 107 muunkielisiä.


title: Amateur World Series 1940

text: Amateur World Series oli maajoukkueiden välinen baseball turnaus, myöhemmältä nimeltään World Cup, josta käytettiin myös nimitystä Baseballin maailmanmestaruuskilpailut. Vuonna 1940 kilpailu käytiin Kuubassa 14. - 25. syyskuuta välisenä aikana. Joukkueita turnaukseen osallistui seitsemän. Joukkueet kohtasivat toisensa kaksi kertaa.


title: Wagner–Meerwein-toisiintuminen

text: Wagner–Meerwein-toisiintuminen on kemiallinen reaktio, jossa karbokationi toisiintuu hydridin, alkyyliryhmän ja aryyliryhmän 1,2-migraatiolla. Reaktion raportoi ensimmäisen kerran Georg Wagner vuonna 1899 ja mekanismin reaktiolle esitti Hans Meerwein vuonna 1914. Wagner–Meerwein-toisiintuminen on tärkeä reaktio erityisesti terpeenien biosynteeseissä ja kemiallisissa synteeseissä.


title: Wagner–Meerwein-toisiintuminen

text: Ensimmäinen raportoitu Wagner–Meerwein-toisiintuminen oli isoborneolin toisiintuminen kamfeeniksi. Wagner–Meerwein-toisiintumisissa mekanismin ensimmäinen vaihe on karbokationin muodostuminen. Karbokationi muodostuu tyypillisesti eliminaatioreaktion tuloksena ja elimininoituvana lähtevänä ryhmänä voi olla esimerkiksi vesi, halogenidi-ioni tai diatsoniumsuolojen tapauksessa typpikaasu. Seuraavassa vaiheessa tapahtuu karbokationin toisiintuminen, jossa karbokationin positiivisen varauksen omaavaan hiileen nähden viereiseen hiileen sitoutunut protoni tai alkyyli- tai aryyliryhmä migratoituu ja tätä kutsutaan 1,2-siirtymäksi. Toisiintumisen tuloksena muodostuu stabiilimpi enemmän substituoitu karbokationi. Esimerkiksi primäärisestä karbokationista muodostuu toisiintumisen seurauksena sekundäärinen karbokationi ja sekundäärisestä karbokationista muodostuu tertiäärinen karbokationi. Reaktion viimeinen vaihe on muodostuvan karbokationin reagoiminen joko eliminaatiolla muodostaen alkeenin tai substituutioreaktiolla. Eliminaation tapauksessa muodostuva tuote noudattaa Zaitsevin sääntöä.


title: Wagner–Meerwein-toisiintuminen

text: Wagner–Meerwein-toisiintuminen on tyypillinen reaktio terpeeneille esimerkiksi kamfenilolista muodostuu tällä reaktiolla santeenia ja bornyylikloridista kamfeenikloridia. Näitä toisiintumisia voi myös tapahtua useita peräkkäin, mikä havaitaan esimerkiksi eräiden steroidien reaktioissa. Wagner–Meerwein-toisiintuminen on myös käyttökelpoinen tapa valmistaa adamantaanijohdannaisia 10 hiiliatomia sisältävistä trisyklisistä hiilivedyistä.


title: Jordanin matriisihajotelma

text: Jordanin matriisihajotelma on matriisihajotelma, joka voidaan laskea similaariselle neliömatriisille. Tämä hajotelma on seuraavaa muotoa: formula_1, missä formula_2 ja formula_3 ovat silmilaarisia ja formula_4 on matriisin formula_5 käänteismatriisi. Matriisia formula_3 kutsutaan Jordanin perusmuodoksi.


title: Jaakkiman kristillinen opisto

text: Jaakkiman kristillinen opisto on Ruokolahdella sijaitseva yksityinen, yhdistyspohjainen kansanopisto, jonka arvopohjana on kristillisyys. Jaakkiman kristillisen opiston koulutustarjontaan kuluu erilaisia harrasteopintoja, täydennyskoulutusta, maahanmuuttajakoulutusta sekä ammatillista koulutusta. Opisto tarjoaa lisäksi kokous- ja juhlapalveluja.


title: Jaakkiman kristillinen opisto

text: Vuoden 2016 alusta alkaen Jaakkiman kristillisen opiston toiminta yhdistyi osaksi Seurakuntaopistoa, joka ylläpitää kansanopistotoimintaa ja toimii ammatillisen koulutuksen järjestäjänä Ruokolahden lisäksi Järvenpäässä ja Pieksämäellä toimivilta kampusalueilta käsin.


title: Jaakkiman kristillinen opisto

text: Jaakkiman kristillisessä opistossa voi suorittaa seuraavia opintoja:


title: Similaarinen matriisi

text: Similaarinen matriisi on termi, jolla viitataan matriisien tietynlaiseen samankaltaisuuteen. Neliömatriisit formula_1 ja formula_2 ovat similaarisia, jos on olemassa kääntyvä ei-singulaarinen matriisi formula_3 siten, että formula_4.


title: Similaarinen matriisi

text: Sitä, että matriisi formula_1 on similaarinen matriisin formula_2 kanssa voidaan merkitä formula_1∼formula_2.


title: Similaarinen matriisi

text: Esimerkki: Olkoon matriisi formula_9 ja matriisi formula_10. Tällöin matriisi formula_1 on similaarinen matriisin formula_2 kanssa, koska formula_13 ja tämä on kääntyvä, koska matriisin formula_3 determinantti on erisuuri kuin nolla, koska formula_15. Lisäksi formula_16 ja formula_17.


title: Jali Valtonen

text: Jali Kalevi Valtonen (s. 14. maaliskuuta 1967 Turku) on aktiiviuransa päättänyt suomalainen kymmenottelija. Seuratasolla hän edusti vuoteen 1991 saakka Turun Pyrkivää, jonka jälkeen siirtyi edustamaan Turun Urheiluliittoa. Valtosen valmentajana toimi koko hänen uransa ajan Raimo Valme. Kalevan kisoista Valtonen saavutti kymmenottelun hopeaa vuonna 1989. Hallissa hän saavutti suomenmestaruuden kahdeksanottelussa vuonna 1988. Valtosen ennätys kymmenottelussa on syyskuussa 1991 oteltu 7122. Virallisissa kilpailuissa hän ei ole esiintynyt vuoden 1996 jälkeen.


title: Zlatan Ibrahimbegović

text: Zlatan Ibrahimbegović (s. 18. maaliskuuta 1948) on uransa jo päättänyt koskimeloja. Ibrahimbegović edusti Jugoslaviaa vuoden 1972 kesäolympialaisissa Länsi-Saksan Münchenissä, jossa hän sijoittui K-1 -luokan koskipujottelussa sijalle 29. Ibrahimbegović on 172 senttimetriä pitkä ja painaa 71 kilogrammaa..


title: Zlatan Ibrahimbegović

text: Nykyisin Ibrahimbegović työskentelee Australian melontaliitossa.


title: Harri Nevalainen

text: Harri Matti Nevalainen (s. 21. tammikuuta 1969 Kaavi) on aktiiviuransa päättänyt suomalainen kymmenottelija. Seuratasolla hän edusti koko uransa ajan Kaavin Kaikua ja hänen valmentajanaan toimi Toivo Nevalainen. Kalevan kisoista Nevalainen saavutti kymmenottelussa kaksi pronssia vuosina 1987 ja 1989. Virallisissa kilpailuissa hän ei ole esiintynyt vuoden 1990 jälkeen.


title: Tatsuta (1918)

text: Tatsuta () oli keisarillisen Japanin laivaston Tenryū-luokan kevyt risteilijä.


title: Tatsuta (1918)

text: Alus tilattiin Sasebon laivastoarsenaalilta, missä köli laskettiin 24. heinäkuuta 1917. Alus laskettiin vesille 29. toukokuuta 1918 ja otettiin palvelukseen 13. maaliskuuta 1919.


title: Tatsuta (1918)

text: Alus osallistui 10. toukokuuta 1938 Amoyn maihinnousuun osana vara-amiraali Koichi Shiozawan komentamaa 5. laivastoa, johon kuuluivat muun muassa 9. ja 10. risteilijäviirikkö, 5. hävittäjälaivue ja 1. lentotukialusviirikkö.


title: Tatsuta (1918)

text: Alus upposi 13. maaliskuuta 1944 Yhdysvaltain laivaston sukellusveneen "USS Sand Lancen" torpedoimana.


title: Tatsuta (1918)

text: Aluksen päällikköinä olivat:


title: Charlie Austin

text: Charles "Charlie" Austin (s. 5. heinäkuuta 1989 Hungerford) on englantilainen jalkapalloilija, joka edustaa Valioliigassa pelaavaa Southamptonia. Pelipaikaltaan oikeajalkainen Austin on hyökkääjä.


title: Charlie Austin

text: Nuorena Austin edusti Reading FC:tä. Vuodet 2006-2007 hän pelasi alasarjojen Kintbury Rangersissa, kunnes vuonna 2007 hän siirtyi kotikaupunkinsa Hungerford Towniin. Hungerfordissakin Austin pelasi vain kauden, ennen kuin uudeksi seuraksi tuli Poole Town, niin ikään alasarjajoukkue. Poolessa yhden kauden aikana pelatuissa 42 ottelussa Austin onnistui maalinteossa peräti 48 kertaa ja siirtyikin syksyllä 2009 ensimmäistä kertaa urallaan Football Leagueen, Ykkösliigaseura Swindon Townin riveihin. Swindonissa Austin pelasi kaksi kautta tehden 54 ottelussa 31 maalia. Vuonna 2011 osoitteeksi tuli Mestaruussarjaseura Burnley FC, jossa hän sijoittui kaudella 2011-12 maalipörssissä viidenneksi ja seuraavana vuonna kolmanneksi.


title: Charlie Austin

text: Kesällä 2013 hänen oli tarkoitus siirtyä Valioliigaseura Hull Cityyn, mutta kauppa kaatui lääkärintarkastuksessa. Sen sijaan Austin siirtyikin Mestaruussarjassa niin ikään pelanneeseen Queens Park Rangersiin. Seura nousi kauden 2013-14 jälkeen Valioliigaan nousukarsintojen kautta. Avausmaalinsa Valioliigassa Austin teki elokuussa 2014 Sunderland AFC:tä vastaan. Austin onnistui ensimmäisellä valioliigakaudellaan erittäin hyvin tehden 35 pelaamassaan ottelussa 18 maalia, vaikka Queens Park Rangers putosikin Mestaruussarjaan.


title: Charlie Austin

text: Austin siirtyi takaisin Valioliigaan 2016 tammikuussa. Austin teki Southamptonin kanssa neljän ja puolen vuoden mittaisen sopimuksen


title: Charles Austin (täsmennyssivu)

text: Charles Austin on seuraavien tunnettujen henkilöiden nimi:


title: Kaavin Kaiku

text: Kaavin Kaiku on Pohjois-Savossa Kaavin kunnassa toimiva urheilun yleisseura. Seuran perustamiskokous pidettiin 6. joulukuuta 1936. Alkuaikoinaan seuran toimintaan kuuluivat hiihto, yleisurheilu sekä pesäpallo ja seuran harjoituksia järjestettiin yhteistyössä suojeluskunnan kanssa. Seuran toiminta oli katkonaista sotavuosien 1939-1940 ja 1942-1944 aikana, mutta jatkui näiden jälkeen normaaliin tapaan.


title: Kaavin Kaiku

text: Vuonna 1957 Kaaville rakennettiin ensimmäinen urheilukenttä ja vuonna 1965 Kaiku osti itselleen paikallisen nuorisoseurantalon, jonka nimi muutettiin samassa yhteydessä Iloharjuksi. Seuran lajivalikoima muokkautui vuosien saatossa siten, että vuonna 1962 mukaan tulivat lentopallo, jääkiekko ja suunnistus sekä 1990-luvulla kilpatanssi, salibandy ja naisten jalkapallo. Nykyisin seuran lajivalikoimaan kuuluvat yleisurheilu, jalkapallo, sulkapallo, lentopallo, salibandy, jääkiekko sekä hiihto.


title: Kaavin Kaiku

text: Joukkuelajeissa seuran parhaita saavutuksia on naisten lentopallojoukkueen menestyminen Mestaruussarjassa. Yksilölajien urheilijoista seuran suurimpia tähtiä ovat olleet hiihtosuunnistaja Hannu Koponen sekä keihäänheittäjä Harri Hakkarainen.


title: Kaavin Kaiku

text: Seuran kotisivut


title: Brian O’Neill

text: Brian Thomas O’Neill (s. 1. kesäkuuta 1988 Yardley, Pennsylvania, Yhdysvallat) on yhdysvaltalainen jääkiekkoilija, joka pelaa KHL-seura Jokereissa. Jokereiden GM Jari Kurri on kuvaillut pienikokoista O’Neillia erinomaiseksi hyökkäyspään taidoilla varustetuksi pelaajaksi, joka on nopea jaloistaan ja päästään sekä pystyy tekemään peliä ja viimeistelemään. Kurri on kehunut myös hänen periksiantamattomuuttaan.


title: Brian O’Neill

text: USHL-joukkue Chicago Steel varasi O’Neillin 110. pelaajana kesällä 2007. Hän siirtyi joukkueeseen kaudeksi 2007–2008, joilloin O’Neill voitti Steelin sisäisen piste- ja syöttöpörssin ja sijoittui koko USHL:n pistepörssissä kuudenneksi. Hän voitti joukkueen sisäisen tehotilaston lukemalla +29. Pudotuspeleissä O’Neill jakoi Steelin sisäisen maalipörssin voiton Drew LeBlancin ja Eric Alexanderin kanssa kolmella osumallaan. Hänet valittiin kauden päätteeksi USHL:n tulokkaiden tähdistökentälliseen.


title: Brian O’Neill

text: Vuodet 2008–2012 O’Neill kävi Yalen yliopistoa. "Freshman"-kautensa 2008–2009 päätteeksi hän voitti ECAC:n mestaruuden ja O’Neill valittiin sarjan tulokkaiden tähdistökentälliseen sekä akateemiseen tähdistökentälliseen. Kaudella 2009–2010 hän voitti Yalen sisäisen piste- ja syöttöpörssin tehoilla 16+29=45, joilla O’Neill jakoi ECAC:n pistepörssin toisen sijan Unionin Mario Valery-Trabuccon kanssa edellään vain RPI:n Chase Polacek. Kaudella 2010–2011 hän voitti joukkueensa sisäisen piste- ja maalipörssin tehoilla 20+26=46. O’Neill sijoittui ECAC:n pistepörssissä toiseksi Polacekin jälkeen ja maalipörssissä kolmanneksi Unionin Daniel Carrin kanssa. Hänet valittiin kauden päätteeksi liigan ensimmäiseen tähdistökentälliseen sekä lopputurnauksen tähdistökentälliseen. Kaudella 2011–2012 O’Neill voitti Yalen sisäisen piste- ja maalipörssin tehoilla 21+25=46, joilla hän jakoi ECAC:n pistepörssin kolmannen sijan Harvardin Alexander Killornin kanssa ja sijoittui maalipörssissä viidenneksi. O’Neill valittiin kauden päätteeksi liigan ensimmäiseen tähdistökentälliseen.


title: Brian O’Neill

text: Maaliskuussa 2012 O’Neill teki vuoden mittaisen tulokassopimuksen Los Angeles Kingsin kanssa. Hän siirtyi jo samana keväänä AHL-joukkue Manchester Monarchsiin, jossa O’Neill teki 12 runkosarjaottelussa tehot 1+1=2 ja neljässä playoff-ottelussa yhden syöttöpisteen. Sopimuskautensa 2012–2013 hän pelasi siellä kokonaan ja O’Neillin tulokaskausi toi 49 runkosarjaottelussa tehot 3+12=15 ja neljässä playoff-ottelussa yhden maalin. Heinäkuussa 2013 hän teki vuoden mittaisen jatkosopimuksen Kingsin kanssa. Kaudella 2013–2014 O’Neill oli Monarchsin paras maalintekijä ja kolmanneksi paras pistemies tehoilla 26+21=47. Hän ei kuitenkaan debytoinut vielälään NHL:ssä. Toukokuussa 2014 O’Neill teki kaksivuotisen jatkosopimuksen Kingsin kanssa.


title: Brian O’Neill

text: Myös kauden 2014–2015 O’Neill pelasi kokonaan Kingsin farmijoukkue Manchester Monarchsissa. Hän voitti koko AHL:n piste- (John B. Sollenberger Trophy) ja syöttöpörssin tehoilla 22+58=80. O’Neill jakoi myös joukkueensa sisäisen maalipörssin voiton Michael Merschin kanssa. Hän jakoi myös koko AHL:n tehotilaston voiton Rockford IceHogsin Stephen Johnsin sekä Grand Rapids Griffinsin Nick Jensenin ja Tomáš Nosekin kanssa lukemalla +30. O’Neill voitti myös liigan pudotuspelien tehotilaston lukemalla +15. Hän pelasi kauden aikana ssa ja valittiin sekä liigan joulukuun 2014 kuukauden pelaajaksi että kerran viikon pelaajaksi saman kuukauden aikana. O’Neill voitti kauden päätteeksi Calder Cupin. Hänet palkittiin AHL:n arvokkaimpana pelaajana Les Cunningham Awardilla ja valittiin toiseen tähdistökentälliseen.


title: Brian O’Neill

text: Kesäkuussa 2015 Los Angeles Kings kauppasi O’Neillin New Jersey Devilsiin vaihdossa kesän seitsemännen kierroksen varausvuoroon. Hän teki seuran kanssa samalla uuden, yksisuuntaisen sopimuksen. O’Neill aloitti kauden 2015–2016 Devilsin NHL-vahvuudessa ja teki NHL-debyyttinsä runkosarjan toisella kierroksella 10. lokakuuta 2015 vieraissa Washington Capitalsia vastaan. Hän sai ottelussa jääaikaa 9.39 minuuttia ja tehomerkinnän +1. O’Neill pelasi NHL:ssä 22 runkosarjaottelua tehden kaksi syöttöpistettä, kunnes Devils asetti hänet siirtolistalle joulukuussa 2015. Koska mikään toinen seura ei napannut O’Neillia, hän pelasi loppukauden farmijoukkue Albany Devilsissa.


title: Brian O’Neill

text: Kaudeksi 2016–2017 O’Neill siirtyi 1+1-vuotisella sopimuksella KHL-joukkue Jokereihin. Hän oli joukkueen toiseksi paras pistemies Peter Reginin jälkeen tehoilla 16+20=36. 11. lokakuuta 2016 O’Neill onnistui kypärätempussa vieraissa TsSKA Moskovaa vastaan. Hänen toinen osumansa syntyi ylivoimalla.


title: Brian O’Neill

text: Huhtikuussa 2017 Jokerit käytti O’Neillin sopimuksessa olleen option ja teki vuoden mittaisen jatkosopimuksen hänen kanssaan. Saman vuoden joulukuussa O’Neill teki joukkueen kanssa kolmivuotisen jatkosopimuksen kevääseen 2021 saakka.


title: Brian O’Neill

text: O’Neill edusti Yhdysvaltoja Pyeongchangin olympiakisoissa 2018, jolloin hän voitti joukkueen sisäisen tehotilaston voiton lukemalla +3. O’Neill pelasi myös Deutschland Cupissa vuonna 2017, mutta hänen turnauksensa päättyi kuitenkin toiseen otteluun, kun Venäjä B-maajoukkueen kapteeni Jevgeni Ketov taklasi O’Neillia laidan läheisyydessä poikittaisella mailalla niskan seudulle. Hän menetti tasapainonsa ja löi päänsä laitaan. Ketov sai teostaan ottelurangaistuksen. O’Neill oli peleistä sivussa noin kuukauden ajan.


title: Brian O’Neill

text: O’Neillin kaksoisveli Brennan on pelannut myös jääkiekkoa.


title: Eriksen

text: Eriksen on muun muassa seuraavien henkilöiden sukunimi:


title: Jukka Tuomela

text: Jukka Tuomela on Itä-Suomen yliopiston matematiikan professori. Hänen tutkimuskohteenaan ovat ylimääräytyvät differentiaaliyhtälöt. Hän on valmistunut maisteriksi matematiikan alalta Helsingin yliopistosta vuonna 1986. Tohtorintutkinnon hän suoritti Université Paris 7-yliopistosta vuonna 1992. Tuomela toimi tutkijana ja opettajana Teknillisessä korkeakoulussa vuosina 1992-1998. Tämän jälkeen hän siirtyi vuonna 1999 professoriksi Joensuun yliopistoon.


title: Hobro IK

text: Hobro Idræts Klub on toukokuussa 1913 perustettu tanskalainen jalkapalloseura Hobron kaupungista, Pohjois-Jyllannin alueelta. Seura pelaa kaudella 2014-15 ensimmäistä kertaa historiassaan Tanskan pääsarjassa Superligaenissa, johon se selviytyi oltuaan toinen Tanskan ykkösdivisioonassa kaudella 2013-14.


title: Hobro IK

text: Hobro IK pelaa ottelunsa noin 7 500 katsojaa vievällä DS Arenalla.


title: Hobro IK

text: "Päivitetty 20. heinäkuuta 2014"


title: Kaisa Moilanen

text: Kaisa Moilanen (s. 9. huhtikuuta 1967) on aktiiviuransa päättänyt suomalainen pikajuoksija. Seuratasolla hän edusti koko uransa ajan Kemijärven Urheilijoita ja hänen valmentajanaan toimi Esa Hyvönen. Kalevan kisoista Moilanen saavutti hopeaa 100 metrin juoksussa vuonna 1989. Lisäksi hän voitti sisäratojen SM-kisoista kultaa 60 metrin juoksussa vuonna 1986. Virallisissa kilpailuissa hän ei ole esiintynyt vuoden 1991 jälkeen.


title: Stenocereus

text: Stenocereus on kaktuskasvisuku. Tieteellisen nimen taustalla on kreikankielinen kapeaa tarkoittava adjektiivi, millä viitataan po. kaktusten suhteellisen kapeisiin uraväleihin. Kasvit kukkivat yöllä ja seuraavan päivän ainakin keskipäivään asti.


title: Stenocereus

text: "Stenocereus"-kaktukset ovat kookkaita puumaisia tai pensastavia, toisinaan maassa suikertavia, ja muodostavat tiheikköjä. Varret ovat tukevia, liereitä ja vihreitä. Niissä on paljon pitkittäisuurteita, joiden reunoilla voi olla kyhmyjä. Areolit ovat villakarvaisia ja niissä olevat piikit tavallisesti kovia. Kukat ovat suppilomaisia tai kellomaisia, ja kehälehdet ovat lyhyet. Pohjuksessa on areoleita, jotka tavallisesti ovat piikkisiä. Hedelmä on pallomainen tai munamainen, enemmän tai vähemmän mehevä; sen piikit ja kehälehden jäänteet karisevat hedelmän kypsyessä. Siemenet ovat kookkaita, kiiltävän mustia ja tavallisesti sileitä.


title: Stenocereus

text: Suku kasvaa kuivilla alueilla Yhdysvaltojen lounaisosassa, Meksikossa, Keski-Amerikassa, Karibian alueella, Venezuelassa ja Kolumbiassa.


title: Stenocereus

text:
"Stenocereus"-lajeja tunnetaan 23.
Anderson, E. F. 2001: The Cactus Family. - Timber press. Portland, Oregon. ISBN 0-88192-498-9


title: Scott Sabourin

text: Scott Sabourin (s. 30. heinäkuuta 1992) on kanadalainen jääkiekkoilija, joka pelaa NHL-seura Anaheim Ducksin organisaatiossa.


title: Scott Sabourin

text: Sabourin pelasi neljä kautta (2009–2013) OHL-joukkue Oshawa Generalsissa tehden 46 maalia ja 80 pistettä 166 pelissä. Hän istui 330 minuuttia jäähyllä.


title: Scott Sabourin

text: 10. huhtikuuta 2013 Manchester Monarchs kiinnitti Sabourinin kahden vuoden sopimuksella AHL:ään, jossa hänen ammattilaiskautensa alkoi hänen pelatessaan viisi runkosarja- ja kolme pudotuspeliottelua. 7. lokakuuta 2013 vakuuttavasti kautta edeltävällä harjoitusleirillä esiintynyt Sabourin sai kolmen vuoden tulokassopimuksen Los Angeles Kingsiin. Hän kuitenkin pelasi kauden 2013–2014 AHL:ssä Monarchsissa.


title: Tiina-Maija Leppälampi

text: Tiina-Maija Leppälampi (o.s. Latvala, s. 10. heinäkuuta 1960) on aktiiviuransa päättänyt suomalainen kestävyysjuoksija. Seuratasolla hän edusti vuoteen 1994 saakka Ähtärin Urheilijoita, jonka jälkeen hänen seurakseen vaihtui Saarijärven Pullistus. Hänen valmentajanaan toimi koko hänen uransa ajan Osmo Siven. Kalevan kisoista Leppälampi saavutti pronssia 10 000 metrin juoksusta vuonna 1989. Ulkoradoilta hän saavutti lisäksi SM-pronssia tiejuoksusta 15 kilometrin matkalta. Sisäratojen SM-kilpailuista Leppälampi voitti pronssia 3 000 metrin juoksussa vuonna 1991. Virallisissa kilpailuissa hän ei ole esiintynyt vuoden 1995 jälkeen.


title: Irma Virtanen

text: Irma Virtanen (s. 25. toukokuuta 1951) on aktiiviuransa päättänyt suomalainen kestävyysjuoksija. Seuratasolla hän edusti koko uransa ajan Jyväskylän Kenttäurheilijoita ja hänen valmentajanaan toimi Ilkka Väänänen. Ulkoratojen SM-kisoista Virtanen saavutti maratonilta kaksi hopeaa vuosina 1988 ja 1989. Virallisissa kilpailuissa hän ei ole esiintynyt vuoden 1991 jälkeen.


title: Mike Lee (jääkiekkoilija)

text: Michael Lee (s. 5. lokakuuta 1990) on yhdysvaltalainen jääkiekkoilija, joka pelaa ECHL-joukkue Gwinnett Gladiatorsissa. Hän on Phoenix Coyotesin kolmannen kierroksen varaus .


title: Mike Lee (jääkiekkoilija)

text: Ennen St. Cloud Staten yliopistoon siirtymistä Lee oli USHL-joukkue Fargo Forcen maalivahti. Lee johti joukkueen USHL:n finaaleihin.


title: Mike Lee (jääkiekkoilija)

text: Lee oli ensimmäinen yhdysvaltalainen maalivahti, joka varattiin . Lee oli mukana voittamassa junioreiden maailmanmestaruuden vuoden 2010 nuorten maailmanmestaruuskilpailuissa. Lee aloitti finaalipelin joukkueen maalilla, mutta Jack Campbell tuli hänen tilalleen ottelun toisessa erässä. Arizonan kaupattua kakkosmaalivahtinsa Devan Dubnykin Minnesota Wildiin, Lee nousi NHL-kokoonpanoon Mike Smithin varamaalivahdiksi. Kyseessä oli hänen ensimmäinen nostonsa NHL:ään. Hänet lähetettiin pian farmiin ja Mike McKenna nostettiin tilalle.


title: Sirpa Kytölä

text: Sirpa Kytölä (s. 22. syyskuuta 1954) on aktiiviuransa päättänyt suomalainen kestävyysjuoksija. Seuratasolla hän edusti vuodesta 1990 lähtien Viipurin Urheilijoita. Hänen valmentajanaan toimi vuosien 1984-1989 ajan Matti Kartila, sen jälkeen hän on vastannut itse omasta valmennuksestaan. Kalevan kisoista Kytölä saavutti pronssia 10 000 metrin juoksussa vuonna 1987. Lisäksi hän saavutti ulkoratojen SM-kisoista pronssia tiejuoksussa 15 kilometrin matkalta vuonna 1988 sekä maratonilta kultaa vuonna 1987 sekä pronssia vuonna 1989.


title: Sirpa Kytölä

text: Kansainvälisissä kilpailuissa Kytölä edusti Suomea yhden kerran. Hän oli mukana Suomen joukkueessa tiejuoksun MM-kisoissa Monte Carlossa vuonna 1987. Tuolloin Kytölä osallistui 15 kilometrin kilpailuun ja oli lopputuloksissa sijalla 72.